Иссиқхонадаги “иссиқ” ўғриликка чек қўйилди » STV teleradiokompaniyasi\nSTV teleradiokompaniyasi » Новости » Самарқанд янгиликлари » Иссиқхонадаги “иссиқ” ўғриликка чек қўйилди\nМажбурий ижро бюроси томонидан иссиқхоналарда энергия ресурсларидан ноқонуний фойдаланиш ҳолатларини аниқлаш чоралари кўрилмоқда. Куз-қиш мавсуми давомида газдан фойдаланиш қоидаларига риоя қилиниши юзасидан\nтекширувлар ўтказилиб, фуқаролар томонидан ноқонуний равишда табиий газ тармоғига ўзбошимчалик билан уланиш каби ҳолатлар аниқланмоқда. 2019 йил 20 январь куни мажбурий ижро бюроси Пастдарғом туман бўлими ходимлари томонидан туманнинг Балхиён маҳалласида истеъмолчиларнинг электр энергияси ва табиий гахдан фойдаланиш ҳамда тўловларнинг ўз ватқида амалга оширилаётганлиги ҳолати ўрганилган.\nЎрганиш жараёнида Балхиён маҳалласида яшовчи нафақахўр, 1958 йилда туғилган Мамараҳим Қосимов ҳовлисида қурилган иссиқхонани иситиш учун табиий газ тармоғига ўзбошимчалик билан уланганлиги ва бу учун ҳеч қандай тўлов амалга оширмай келаётганлиги аниқланган. Дастлабки ўрганиш жараёнида Фуқаро М.Қосимов 3-сонли туманлараро газ филиали Пастдарғом туман филиалига 26 миллион 642 минг 228 сўм миқдорида зарар етказганлиги аниқланган.\nҲолат юзасидан мажбурий ижро бюроси Пастдарғом тумани бўлими томонидан 2019 йил 18 февраль куни фуқаро М.Қосимовга нисбатан жиноят иши қўзғатилиб, тергов ҳаракатлари олиб борилмоқда.


Муҳаддислар: Имом Термизий (1)\nBy IxlosOrg on 12/15/2017 Без рубрики МУҲАДДИСЛАР ТАРИХ ТАРИХНИНГ БУЮК ШАХСЛАРИ\nИмомнинг тўлиқ исм-шарифи Муҳаммад ибн Исо ибн Савра ибн Мусо ибн Заҳҳок Суламий Термизий бўлиб, куняси Абу Исодир.\nТуғилган жойи ва санаси:\nИмом Термизий роҳимаҳуллоҳ ҳижрий 210 (мелодий 825) йиллар атрофида таваллуд топган.\nИмом Термизий роҳимаҳуллоҳ ўта тақводор, фоний дунёга қиё боқмайдиган, ҳаётини илм ва ибодатга бағишлаган зот эди. У ҳамиша солиҳ инсонлар билан бирга юрар, талай яхши хислатларда имом Бухорийдан қолишмас эди.\nАллома Умар Маррузий роҳимаҳуллоҳ айтади: “Хуросонда Муҳаммад ибн Исмоил (Бухорий)дан сўнг илм ва тақвода Абу Исога тенг келадигани қолмади. Термизий роҳимаҳуллоҳ Аллоҳдан қўрқиб кўп йиғлаганидан кўзлари ожиз бўлиб қолди. Йиллаб кўзи ожиз ҳолда яшади”.\nЁшлиги ва таълим олиш йўлидаги саъйи-ҳаракати:\nИмом Термизий роҳимаҳуллоҳ ҳадис илмининг олтин даври ҳисобланган ҳижрий учинчи асрда Термиз шаҳрида камбағал оилада ўсиб-улғайди. Муаррихлар Термизийнинг ёшлиги, қай тарзда ўсиб-улғайгани, илм олишни қачон ва қандай бошлагани ҳақида бирон маълумот беришмаган. Шунингдек, биз билган барча тарих китобларда имом Термизийнинг ижтимоий ва оилавий ҳаёти ҳақида ҳеч нарса дейилмаган.\nМуаррих уламолар имом Термизийнинг кўзлари ожиз бўлганини зикр қилишган. Аммо имомнинг кўзи туғма кўр бўлганми ёки кейинчалик ожиз бўлиб қолганми, бу борада турлича фикр билдиришган. Тўғрироқ фикрга кўра, имом Термизий диний билимни олиб, ҳадис тўплаш мақсадида сафар қилиб, китоблар ёзганидан сўнг кўзлари ожиз бўлиб қолган. Бу ҳақда Ибн Касир роҳимаҳуллоҳ шундай дейди: “Термизийнинг ҳаёти билан танишиб чиққан одам унинг кўзи илм ўрганиб, илм йўлида сафар қилиб, баҳс-мунозара қилиб, китоблар ёзгандан кейин ожиз бўлиб қолганини кўриши мумкин”.\nИмом Термизий илм олишда ва ҳадис илмини ўзлаштиришда ўз шаҳридаги уламоларга чекланиб қолмади. Балки илм ўрганиш мақсадида бир қанча ислом ўлкаларига сафар қилди. Зеро, ҳижрий учинчи асрга келиб, илм талабида сафар қилиш барча толиби илмларнинг, хусусан ҳадис илмини ўрганмоқчи бўлган толиби илмларнинг бурчига айланган эди, десак муболаға қилмаган бўламиз. Кўпчилик толиби илмлар ҳадис илмини ўша дварнинг забардаст олимларидан таълим олиш учун ўз ватанлари, киндик қони тўкилган ерларини ташлаб, улар олдига сафар қилишар эди.\nАйрим муаррихлар имом Термизий илм талабидаги сафарини ҳижрий 240 йилдан кейин бошлаганини зикр қилишган. У илмий сафарини дастлаб Бухоро шаҳридан бошлаб, кейин ҳозирда Туркманистонда жойлашган Марв шаҳрига, кейин Райга сафар қилади. Ушбу диёрлардаги уламолардан таълим олгач, Басра, Восит ва Кўфа шаҳарлари томон отланади. Сўнг у ерлардан Ҳижоз ўлкасига йўл олади.\nМартабаси ва уламоларнинг у ҳақда айтган мақтовлари:\nИмом Термизийда талай мақтовга сазовор фазилатли хислатлар жамланган эди. Бинобарин, имомнинг бундай олий хислатларини кўриб билган уламолар унга кўплаб мақтовлар ва олқишлар айтишган. Имом Термизийнинг тақводорлиги, Пайғамбаримиз суннатига изчил эргашиши, ўткир зеҳни, кучли хотираси ва кенг қамровли илми унинг кўзга яққол ташланадиган энг мақтовли хислатларидан эди. Қуйида уламоларнинг имом Термизий ҳақида айтган айрим мақтов ва олқишларини келтирамиз.\nАбу Саид Идрисий роҳимаҳуллоҳ айтади: “Термизий ҳадис илмида иқтидо қилинадиган (сўз олинадиган) имомларнинг бири. Термизий қаламига мансуб “Ал-Жоме”, “Таворих” ва “Ал-Илал” китобилари унинг ўта моҳир олим бўлганини кўрсатади. Хотираси кучлилигида тенгсиз эди”.\nНаср ибн Муҳаммад роҳимаҳуллоҳ айтади: “Мен Муҳаммад ибн Исонинг шундай деганини эшитганман: “Менга Муҳаммад ибн Исмоил (яъни Бухорий) бундай деди: “Сен мендан олган (илмий) фойдангдан кўра, мен сендан кўпроқ фойда олдим”.\nИмом Заҳабий роҳимаҳуллоҳ айтади: “Термизий ҳадис фани имомларидан бири эди”.\nИбн Касир роҳимаҳуллоҳ айтади: “Термизий ўз замонидаги ҳадис илми имомларидан бири бўлган”.\nИбн Ҳажар роҳимаҳуллоҳ айтади: “Термизий атоқли имомларнинг бири бўлган”.\nИмом Термизий роҳимаҳуллоҳнинг кўпчилик уламоларни лол қолдирган хислатларидан бири зеҳни ўткирлиги ва хотираси кучлилиги эди. Қуйида унинг хотираси нақадар кучли бўлганига далолат қиладиган бир воқеани зикр қиламиз.\nТермизий роҳимаҳуллоҳ айтади: “Кунларнинг бирида Маккага қараб йўл олдим. Бир шайхнинг ривоят қилган ҳадисларни ундан эшитган шогирдлари орқали иккита дафтарга ёзиб олган эдим. Ўша шайх ҳақида суриштириб, ниҳоят уни топдим ва ёзиб олганим ҳадисларни унинг ўзидан бевосита эшитиш мақсадида ундан ўша ҳадисларни менга айтиб беришини сўраган эдим, рози бўлди. Мен ҳадислар ёзилган ҳалиги икки дафтарни олдим деган ўйда адашиб бошқа бўш икки дафтарни олган эканман. Шайх ёддан ҳадисларни айта бошлади. Бир пайт қўлимда бўша дафтарлар турганини кўриб қолиб: “Уялмайсанми?!”, деди. (Яъни сен ўзинг мендан ёзган ҳадисларингни текшириб олиш учун сенга ҳадис айтиб беришимни илтимос қилдинг. Лекин қўлингда ҳадислар ёзилган дафтарлар йўқ-ку!). Мен адашиб бошқа бўш дафтарларни олганимни, ҳозир айтган барча ҳадисларини ёд олганимни айтдим. Шайх: “Ундай бўлса, қани, ҳозир айтган ҳадисларимни айт-чи”, деди. Мен уларнинг барчасини ёддан ўқиб бердим. Шайх ушбу ҳадисларни ҳозир ёд олганимга ишонмасдан: “Эҳтимол, менинг олдимга келишдан олдин ёдлаб келгандирсан”, деди. Мен: “У ҳолда бундан бошқа ҳадисларни айтинг”, дедим. Сўнг у бошқа қирқта ҳадис айтиб: “Қани, ҳозир айтган ҳадисларимни айтиб бер-чи”, деди. Мен унга ҳозиргина айтиб берган қирқта ҳадисини, уларнинг бирон ҳарфида адашмай айтиб бердим. Шунда шайх деди: “Шу кунгача сенга ўхшаганини кўрмаганман”.\nКейинги мақоламизда имом Термизийнинг устозлари, шогирдлари, ёзган китоблари ва вафоти ҳақида сўз юритамиз, иншааллоҳ.\n Айрим уламолар имом Термизийнинг насабини Муҳаммад ибн Исо ибн Язид ибн Савра ибн Сакан деб зикр қилган.\n “Сияри аъломун-нубало”, 13/273.\n “Имом Термизий ва мувозанату байна жомеиҳи ва байна Саҳиҳайн”, 23 бет. Муаллифи Д. Нуриддин Итр.\n “Имом Термизий ва манҳажуҳу фи китобиҳи Ал-Жомеъ”, 1/68. Муаллифи Д. Адоб Маҳмуд Ал-ҳамс.\n “Бидоя ва ниҳоя”, 11/77.\n “Таҳзибул камол”, 1/401. Айрим замондош уламоларнинг фикрига кўра, имом Термизий илмий сафарини ҳижрий 235 йиллар атрофида бошлаган. Қаранг: “Имом Термизий ва мувозанату байна жомеиҳи ва байна Саҳиҳайн”, 25 бет. Муаллифи Д. Нуриддин Итр.\n Рай ҳозирги кунда Эрон пойтахти Теҳронга тўғри келади.\n Ибн Нуқта “Ат-тақйид”да (1/92) зикр қилган.\n “Табақотул ҳуффоз”, 1/54.\n Ибн Нуқта “Ат-тақйид”да (1/94) нақл қилган.\n “Лисонул мийзон”, 3/244.\n “Сияру аъломун нубало”, 13/273 ва “Тазкиратул ҳуффоз”, 2/635.\nAvvalgi maqolaСавол-жавоб: “Ғайридиндан қарз олиб, қарз эгасини тополмаса нима қилиш керак?” (Шайх Содиқ Самарқандий)\nKeyingi maqola Савол-жавоб: “Эътиқоди бузуқ устоздан дарс оладиган кишига насиҳат” (Шайх Содиқ Самарқандий)


Иссиқхонада бодринг етиштириш - Agronet.uz интернет портали\nМуаллиф Агроном 10.04.2020\nИссиқхонада бодринг етиштириш йилнинг исталган фаслида амалга оширилади. Бодринг гуллагандан кейин 15-16 суткада, жуда қулай шароитларда эса ундан ҳам аввалроқ яъни 12-14 суткада меваси истеъмолга тайёр бўлади. Узоқ давом этадиган булутли кунларда бу муддат 18-20 суткага узаяди. Эртанги бодринг ҳосили бир дона бодринг оғирлиги 220-250 г га етганда терилади.\nУзун мевали навлари катта мева тугади. Аммо 1-2 ой давомида ўртача вазни 300-350 г дан кўп бўлмаганда терилади. Бу шаклланаётган бошқа ҳосилнинг ривожланиши тўхтаб қолишининг олдини олади. Майда, кўп ҳосил берувчи дурагайлар ва навлар тез-тез териб олишни талаб қилади. Бундай навлар ҳосили ўз вақтида териб олиниши керак. Ҳатто теримнинг озгина ушланиб қолиши ҳам эртанги ва умумий ҳосилга салбий таъсир етади. Тугунча ва ёш меваларнинг ўсишини тўхтатиб қўяди.\nКатта бўлиб ўсиш уруғ боғлаш билан боғлиқ. У маҳсулотнинг сифатини ёмонлаштиради ва озиқ моддаларнинг беҳуда сарфланишига олиб келади. Экинларда ҳар хил миқдорда тугунчалар ва мевалар шаклланади: баъзиларида жуда кўп, баъзиларида эса камроқ.\nБодрингларни териш билан меваларнинг ўсишини ростлаш мумкин. Ҳосили кўп бўлган палаклар кўпроқ терилади.\nЖумладан, ўсимликнинг ўсишини сустлаштирмаслик ва ёш меваларнинг фаол ўсишига имкон бериш учун тўлиқ шаклланмаганларининг бир қисми ҳам терилади. Ортиқча юк озуқа ва намликнинг етишмай қолишига, кўп тугунчаларнинг ҳалокатига олиб келади. Бодринг бандидан ўткир пичоқ билан кесилади.\nТеримни енгиллаштириш ва тезлаштириш учун саватни елкага осиб ёки ерга қўйиб 2 қўллаб ишлаш керак. Бу сезиларли даражада меҳнат унумдорлигини оширади.\nИссиқхонада теримнинг узоқ вақт чўзилиши яхши емас, чунки бу вақтда очиқ тупроқда ўстириладиган бодринглар тўлиқ ҳосил бера бошлайди. Иссиқхонадаги бодринг ўсимликлари анча чарчаб, ҳосилдорлиги камайиб, майдалаша бошлайди. Шундай ҳолларда эскирган палаклар юлиб ташланиб, кузги экишларга қадар иссиқхона тупроғига дам берилади.


Халқ қабулхонасига одамлар ишонадими? - zarnews.uz\nХалқ қабулхонасига одамлар ишонадими?\nИнсон ҳаётида турли ҳолатлар, вазиятлар бўлиш мумкин. Шундай пайтлар бўладики, тегишли давлат идоралари муаммони ҳал қилмасдан, «судраб» юраверади.\nАна шундай ҳолатларда жойлардаги Халқ қабулхоналари одамларнинг мушкулини енгил қилмоқда.\nЖомбой туман Ҳалвойи маҳалласида яшовчи Ш.Юнусов Самарқанд шаҳар Фарҳод шаҳарчаси Ширин маҳалласида жойлашган уй-жойнинг том қисмини таъмирлайди. Бироқ меҳнат ҳақини олишга келганда ҳисоб-китоб қилувчи топилмайди. Нима қилиш керак? Шу масалада боши қотган фуқаро Самарқанд шаҳридаги Халқ қабулхонасига мурожаат қилиб, амалий ёрдам сўради. Натижада икки ҳафта муддатда унинг 12 миллион сўм иш ҳақи ундириб берилган.\nУмуман, жорий йилнинг 6 ойи мобайнида Самарқанд шаҳар Халқ қабулхонасига 921 та мурожаат келиб тушган. Уларнинг 581 таси ҳудуддаги ташкилотлар, 330 таси юқори турувчи ташкилотларга юборилган. Мурожаатларнинг 368 таси қаноатлантирилиб, 337 таси бўйича тушунтириш берилган, 216 таси тегишли ташкилотлар томонидан ўрганилмоқда.\nТаҳлилларга кўра, мурожаатларнинг аксарияти коммунал хизмат соҳасига тааллуқли. Хусусан, олти ой давомида 123 та уй-жой, 69 таси газ, электр, иссиқлик таъминоти бўйича, 39 та коммунал тўловлар юзасидан мурожаат келиб тушган. Бундан ташқари, мурожаатларнинг 47 таси иш билан таъминлаш, 26 таси соғлиқни сақлаш соҳасига, 55 таси пенсия ва нафақа, 60 таси ички ишлар идоралари фаолиятига, 20 таси прокуратура фаолиятига, 37 таси суд масалаларига оид.\nАлбатта, жисмоний ва юридик шахслардан тушаётган мурожаатлар тегишли ташкилотлар раҳбарлари томонидан қонунда белгиланган муддатларда кўриб чиқилиши ва ижобий ҳал этилиши Халқ қабулхонаси томонидан доимий назорат қилинмоқда.\nБундан ташқари, Самарқанд шаҳри бўйича ташкил қилинган секторлар ишчи гуруҳлари ишини мувофиқлаштирилиб, жойларда оммавий сайёр қабуллар ташкил қилиб келинмоқда.\nСамарқанд шаҳридаги Халқ қабулхонаси мудири.


Лола турмушга чиқяпти?!\nДобавлено: 24.02.2016, 22:25\nЛола келинлик либоси билан нимага шама қиляпти? Лола иккинчи бор оқ кўйлак кийиш арафасидами? Хонанданинг мухлисларини унинг навбатдаги сурати ва унга қолдирган изоҳи ортидан келиб чиққан мана шу саволлар қийнаяпти.\nХонанда Лола Йўлдошева ўзининг “Инстаграм” ижтимоий тармоғидаги шахсий саҳифасига келин кўйлаги расмини жойлаб, унга “Тушлар тўридан сени тўқидим” дея изоҳ қолдирди.\nЛоланинг мазкур пости унинг мухлислари ўртасида кенг муҳокамаларга сабаб бўлди. Интернет фойдаланувчиларидан бири “Кўйлак жуда гўзал ва нафис. Бу кўйлакда сизни тезроқ кўрсак эди” деган изоҳ қолдирди. Лола эса унга жавобан жилмайиб қўйди. Хонанданинг мухлисларидан яна бири “Сиз оқ кўйлак кийишга муносибсиз. Вақти-соати келиб, ўзингиз орзу қилган инсон албатта учрайди”, деди.\nГарчи, хонанда шахсий саҳифасига оқ кўйлакнинг расмини жойлаштиргани сабабларига ойдинлик киритмаган бўлса-да, бу ҳаракатдан Лоланинг шахсий ҳаётида тез орада ўзгариш бўлиши мумкинлигини англаш қийин эмас.\nИзоҳлардан яна бири эътиборимизни тортди. Унда фойдаланувчилардан бири Лоланинг Райҳоннинг концертига таклиф қилингани ёки қилинмаганини сўраган. Хонанда бу саволни жавобсиз қолдирди. Яна бир мухлис эса Райҳоннинг концертига Лолани кўриш учунгина ташриф буюргани баён этган. “Сизни қанчалик соғинганимни тасаввур ҳам қилолмайсиз. Ноябрь ойигача яъни концерт дастурингизгача чидолмайман. Сизни кўришим керак”, дейди хонанданинг мухлиси.


Сўхдаги оммавий тартибсизликларда 22 киши айбдор деб топилди - Anhor\nAnhor Все посты Сўхдаги оммавий тартибсизликларда 22 киши айбдор деб топилди\n18 март куни Фарғона вилоят судида «Сўх воқеалари» юзасидан 22 нафар шахсга нисбатан қўзғатилган жиноят ишини кўриб чиқиш бўйича суд жараёни ниҳоясига етди ва улар айбдор деб топилди. Айбдорларга нисбатан ЖКнинг 257-моддаси орқали (юмшоқроқ жазо тайинлаш) 44-моддаси (оммавий тартибсизликлар) бўйича айблов қўйилиб, 2 йилдан 5 йилгача озодликдан маҳрум қилинди. Бу ҳақда Kun.uz нашри хабар беради.\nМожародан кейин Сўхга бош вазир Абдулла Арипов ва Фарғона вилоят ҳокими Шуҳрат Ғаниев келди. 1 июнь куни аҳоли амалдорлар билан учрашиб, эксклав муаммосидан шикоят қилди. Учрашув чоғида фуқаролардан бири Ғаниевга тош отади.\nУчрашувдан сўнг икки ойдан кейин сўхликлар уларнинг қариндошларини ҳуқуқ-тартибот ходимлари олиб кета бошлаганини айтишади. Гувоҳларнинг сўзларига кўра, ҳибсга олинганларнинг бошларига қоп кийдириб, вертолётда Фарғонага олиб кетилган. Улардан олти нафарига ҳокимият вакилига қаршилик кўрсатиш ва оммавий тартибсизликларни ташкил қилиш айби қўйилган (ЖК 219 ва 244 моддалари). Кейинроқ ушбу иш иштирокчилари олти кишидан 22 кишигача кўпайган.\nБош саҳифадаги фотосурат: “Азаттиқ”\nТошкентда шағал ортилган «Камаз» автомобили поезд билан тўқнашиб кетди\nПрезидент “Шоввозсой” дам олиш зонаси билан боғлиқ вазиятга изоҳ берди


9-16 июнь кунлари Андижон шаҳрида пневматик қуролдан ўқ отиш бўйича Ўзбекистон кубоги мусобақалари бўлиб ўтди. Республикамизнинг деярли барча ҳудудларидан спортчилар иштирок этган мусобақа иқтидорли мерганларни саралаб олиш вазифасини ўтади.\n-Чемпионат олдидан ҳакамлар семинарини ташкил этдик. Мураббийларга алоҳида вазифалар юкладик. Сабаби, мусобақалардаги ҳар бир ҳаракат (ўқ отиш тирида тинчликни ташкил этиш, спортчиларни чалғитувчи овозлар каби) натижага ўз таъсирини ўтказиши мумкин. Мураббийларининг қўллаб-қувватлови ҳам спортчига қўшимча куч бериши мумкин, - дейди турнир бош котиби Н.Ефимова.


Иккинчи имконият: нега Зимбабве АҚШ долларини яна тақиқлаяпти?\nИккинчи имконият: нега Зимбабве АҚШ долларини...\n01.07.2019 18:36 0 1713\nГиперинфляция даврида бозорга боришдан қайтиш «осонроқ» эди.\nАфриканинг энг қашшоқ, энг қолоқ мамлакатларидан бири — Зимбабве сўнгги 10 йилда биринчи марта миллий валютага қайтмоқда ва хорижий валюталарнинг очиқ ишлатилишини тақиқламоқда. Бу ҳақда «Известия ёзмоқда. Ҳукуматнинг бу қарори аҳолининг ёдига илгариги президент Роберт Мугабенинг гиперинфляция даврини туширди, ҳамма карахт аҳволда. Аммо ҳукумат ташвишлар ноўрин экани, энди молиявий коллапс бўлмаслиги, барча чоралар кўриб қўйилганини уқтирмоқда. Бироқ қора бозордаги ҳозирги аҳволнинг ўзиёқ янги валютага фуқаролар унчалик ҳам ишонч билдирмаётганини кўрсатмоқда.\nXXI аср гиперинфляцияси дейилса, барчанинг кўз ўнгига Зимбабве келади. Африка мамлакати нархларнинг ўсиш тезлиги бўйича Европада 1920-йилларда ўрнатилган барча рекордларни янгилаб ташлади, ҳатто Венесуэла ҳам буни уддалай олмайди. Ҳаммаси асрлар туташувида Буюк Африка урушига ўралашиб қолган президент Роберт Мугабе ўтказган ажабтовур иқтисодий ислоҳотларнинг аччиқ меваси — корхоналар ёппасига давлат ихтиёрига олиниб, мамлакат қишлоқ хўжалигининг қон томири саналмиш оқ танли фермерларнинг ерлари мусодара қилиб юборилди. Оқибати шу бўлдики, ишлаб чиқариш пасайиб, савдо дефицити ошиб кетди, мамлакат иқтисодий инқироз жарига қулади. Кўпроқ пул зарб этиб, иқтисодиётни қутқаришга уриниш эса вазиятни буткул издан чиқарди: 2006 йилга келиб инфляция 1000 фоизга сапчиб кетди.\nРоберт Мугабе. Фото: «Twitter»\nПул оқимининг жилови бой берилганидан кейин нарх-наво ўсиши суръати тезлашиб кетди. Камига 2008 йил ўрталаридаги глобал иқтисодий молиявий инқироз ўлганнинг устига тепган бўлди. Ҳатто инфляция тезлиги йиллик 500 000 000 фоизгача (!) чиқди, яъни ҳар икки кунда нархлар икки бараваргача ўсиб борарди. Пуллар (ҳатто 10 триллион зимбабве доллари ҳам) чиқариладиган қоғозини ҳам қопламай қолди. Охири шунга бориб етдики, ҳукумат инфляция тўғрисидаги янгиликларни ошкор қилишни тақиқлади, кейин эса миллий валютанинг ўлимини индамай қабул қилди.\nГиперинфляция оқибати — 100 триллион долларлик қоғоз пул. Фото: «Wall Street Journal»\n2009 йил январида зимбабве доллари (миллий валюта) муомаладан чиқариб ташланиб, ўрнига бошқа мамлакатларнинг «қаттиқ» валюталари, биринчи навбатда АҚШ доллари кириб келишни бошлади.\nУшбу кескин қарор молиявий аҳволни барқарорлаштириб, ҳатто ўлиб бораётган иқтисодиётни қутқариб қолди. «Нархлар ўйини» бирмунча сусайиб, қашшоқ аҳолининг ҳам пешонасида қуёш порлай бошлади. Аммо...\nОлдинда бошқа муаммолар кутиб турарди\nБиринчидан, эмиссия устидан назоратнинг бой берилиши оқибатида ҳукумат энг муҳим дастак — ўз иқтисодиётини бошқариш имкониятидан маҳрум бўлди, буни кейинчалик еврозонадаги аксарият мамлакатлар тажрибасидан ҳам кўрдик. Ишлаб чиқариш ва бошқа хўжалик соҳаларига сармояларни тўғри тақсимлаш учун ҳам курс мувофиқланган бўлиши керак эди. Ҳолбуки, Зимбабвенинг ўз миллий валютасига эга қўшнилари — ЖАР, Ботсвана, Замбия иқтисодий инқироз юзага келган тақдирда миллий валютасини девальвациялаб ҳам ўз экспортёрларини қўллаб-қувватлаши мумкин. Шу ўринда бир ғаройиб ҳолатга гувоҳ бўламиз: ўта қашшоқ ва турган гапки, энг арзон ишчи кучига эга Зимбабве (камига Африка мезонлари билан ўлчанганда зимбабвелик ишчилар анчайин малакали — чунки собиқ Жанубий Родезия мустамлакачи ҳукуматидан мамлакатга қитъадаги энг яхши таълим тизимларидан бири мерос қолган)да товар ишлаб чиқариш минг карра бойроқ Жанубий Африка Республикасида ишлаб чиқаргандан кўра фойдалироқ эди.\nЗимбабвеликлар. Фото: «Green Left Weekly»\nИккинчи муаммонинг илдизи — биринчи муаммода\nДолларлаштириш иқтисодиёт шаштини сўндириши оқибатида Зимбабведа сурункали савдо танқислиги юзага келди. Бу эса мамлакатга хорижий валюта оқимини озайтириб, иқтисодиётни янада бўға бошлади. Мугабе ҳукумати ҳеч бўлмаганда фойдали қазилмаларга бой мамлакатда хом ашё соҳасини оёққа турғизишни ҳам эплай олмади. Ана шу пала-партишликлар 2014 йил инқирозидан кейин хом ашё нархларининг умумий пасайиб кетишига олиб келди.\nИқтисодий муаммолар тўпланиб-тўпланиб, 2017 йили давлат тўнтаришига сабаб бўлди: қарийб 40 йил ўрнини ҳеч кимга бермай келган Роберт Мугабе пенсияга кузатилди. Янги етакчи Эммерсон Мнангагва ислоҳотларни бошлаб юборди, хусусан, оқ фермерлар мамлакатга қайтишни бошлашди. Ўтган йили Зимбабведа иқтисодий ўсиш 2,7 фоизни, аҳоли сони ўсиши 2,5 фоизни ташкил этди — аҳоли жон бошига кўрсаткич деярли ўзгарган эмас.\nЗимбабве доллари 2.0\nЗимбабве 2019 йил бошига келиб миллий валютасини тиклашини эълон қилди, ҳозирча — «Real Time Gross Settlement» (RTGS) лойиҳаси кўринишида. Лойиҳага кўра, RTGS-долларлар аввалига хорижий валюталар билан ёнма-ён қўлланилиши, уларда Марказий банкдан қарз олиш мумкин эди. Аммо... Шу охирги ҳолат янги муаммони келтириб чиқарди.\nЯнги — RTGS-доллар. «Bloomberg»\nЗимбабве бензинни деярли тўлиқ четдан олиб киради, аммо халқига арзонга сотади. Масалан, Зимбабведа 1 литр бензин 20 АҚШ центига тенг — бу қўшни Ботсванадагидан олти карра арзон. Бундан кимга фойда — албатта маҳаллий ва хорижлик учар тадбиркорларга-да! Улар Зимбабенинг RTGS-долларларига олинган кредитга арзон бензинни харид қилиб, кейин қўшни давлатларга олиб чиқиб пуллашади, ҳам қиммат, ҳам АҚШ долларида!\nБиргина шу йўл билан мамлакатдан ҳар ойда 100 млн. литр бензин ва дизель ёнилғиси хорижга «оқиб» кетяпти.\nХуллас, параллел равишда жорий этилаётган RTGS-долларини ёнилғи инқирозининг ўзиёқ инфляцияга учратишни бошлади — албатта, бу Мугабе давридагидан анчайин паст, «бор-йўғи» 100 фоиз, бироқ оддий зимбабвелик учун бу ҳалокатдан бошқа нарса эмас. Янги валюта курси кескин ўзгаришларга учрай бошлади: янги муомалага киритилган 2,5 RTGS га 1 АҚШ доллари берган бўлса, кўп ўтмай нисбат 4:1 га, июнь ойида эса 14:1 га ўзгарди.\nЗимбабве ҳукумати аслида RTGS-долларни кейинги йилдан мамлакатдаги ягона расмий валютага айлантириш ниятида эди, бироқ бозордаги тез ёмонлашиб бораётган ҳолат назарда тутилиб, жараённи тезлатиб қўя қолишди. 2019 йилнинг 26 июнидан мамлакатда барча хорижий валоюталарнинг эркин муомалада бўлиши тўлиқ тақиқланди, қарор зудлик билан кучга кирди.\nЯнги миллий валюта дарҳол ҳалокатга учрамаслиги учун шошилинч чоралар ҳам кўриб қўйилди. Хусусан, қайта молиялаш ставкаси 50 фоизгача чиқарилдики, бундан Марказий банкнинг назарида, нефть маҳсулотлари бўйича спекулятив битимлардан фойда олиб бўлмай қолади. Қолаверса, Марказий банк экспортёрлардан олинган валюталар келиб тушувчи (валюта тушумларининг 50 фоизи Марказий банкка берилади) банклараро валюта бозорини ташкил этади. Ҳукумат шу тариқа тезлашиб бораётган инфляцияни тушовлаш, АҚШ доллари курсини 4 RTGS-долларгача туширишга умид қилмоқда.\nЯнги чора иш берадими?\nМамлакат миллий валютадан фойдаланиш бўйича дастлабки тажрибалари билан мақтана олмаслигига юқорида тўхталдик. Қолаверса, Марказий банк яна чоп этиш станокларини ишга тушириб юбормаслигига ҳеч ким кафолат бера олмайди. Ҳозирданоқ нафақат мухолифат, балки саноат ва касаба уюшмалари вакиллари орасидан таралаётган норозилик садолари қулоққа чалинмоқда. Ахир, хорижий валюталар эркин муомалада юрган давр аксарият зимбабвеликлар учун ҳеч қурса барқарорлик рамзи эди-да!\nАлбатта, мамлакатнинг янги ҳукумати иқтисодиётда, гарчи кичик ва камтарона бўлса-да, силжишларга эриша олганидан ҳам кўз юммаслик керак. Масалан, қачонлардан бери илк маротаба бюджет тақчиллиги сезиларли даражада пасайтирилди.\nЎтган ойда Халқаро валюта жамғармаси билан битимга келишилди, унга кўра, жамғарма бу мамлакатга ислоҳотларни ўтказиш бўйича маслаҳат ёрдамини кўрсатиш даврида Зимбабве ҳукумати ва Марказий банки пул зарб этмай туришга ваъдалашган. Афтидан, мамлакат молиявий сиёсатидаги ўзгаришлар ҳам бевосита ХВЖ фатвоси билан бўладиган кўринади. Шу чоққача ҳеч кимга наф бермаган бу усул ҳеч бўлмаганда зимбабвелик молиячиларга ишонч-у далда бўлиши мумкин. Нима бўлганда ҳам, яхшими-ёмонми, ҳар ҳолда барқарор ўз валютасига эга бўлиш жафокаш Зимбабве иқтисодиётига олдинги ўн йилликлардагига қараганда анча жиддий танянч бўлиши тайин. Зимбабве бу борада қанчалик олға силжийди — тез орада билиб оламиз.\nинфляция Иқтисодиёт Зимбабве\nИқтисодиёт 16/07, 11:46\nИқтисодиёт 25/06, 21:47\nПрезидент биринчи ярим йилликда кутилаётган натижалар таҳлилига бағишланган йиғилиш ўтказди\nХориж 29/05, 10:29\nЭнг рақобатбардош мамлакатлар рейтинги янгиланди


ИнтерФУТБОЛ :: Мағлубият душмани ёки яна Эден Азар хусусида...\nМағлубият душмани ёки яна Эден Азар хусусида...\n«Челси» Эден Азар гол урган уй учрашувларида бирор марта ютқазмаган! Бу барча турнирлар доирасидаги ўйинларга дахлдор факт. Ҳа, бельгиялик ярим ҳимоячи «Стэмфорд Бриж»да мағлубиятнинг бош душмани ролида гавдаланди. Бироқ кутилганидек, лондонликлар шундай хушқадам футболчини «Реал»га сотишдан ўзга чора тополмадилар. Бошқача айтганда, Эден охир-оқибат, ниятига етди - энди Мадридда Зайниддин Зидан қўл остида ўйнайди. Аслида «Челси» фанатлари анчадан буён ўзларини бундай айрилиққа руҳан тайёрлаётгандилар, лекин трансфер амалга ошмаслиги, келишув бузилишига умид боғлашганди, барибир...\nАзар Лондондаги 7 йиллик фаолияти давомида катта юлдузлар қаторига қўшилди, имкони бор деярли барча жамоавий совринларга эга чиқди. Унинг «Челси» белгиси остидаги коллекцияси бус-бутун бўлишига биргина Европа Чемпионлар Лигаси кубоги етишмади. Бельгиялик ярим ҳимоячи энди «шалпангқулоқ»ни «Қироллик клуби» билан ютишга уриниб кўради. Алоҳида таъкидлаш керак, Азар шахс сифатида «Челси» фанатлари ёқимтойига айланди, шунингдек, унинг ўзи ҳам «Стэмфорд Бриж»ни қаттиқ яхши кўриб қолди. Дейлик, у «Челси» билан хайрлашиши аниқлигига қарамай, клубнинг мавсум-2019|2020 учун мўлжалланган янги формасини намойиш этишда бевосита қатнашди. Биламизки, одатда бундай тақдимот тадбирларига жамоадан кетиши кутилаётган футболчини таклиф қилишмайди. Лекин Азарни чақиришди, зеро, у бошқача-да, барибир. Дарвоқе, янги формага «Челси»нинг уй аренасини англатувчи нақш ҳам туширилган. «Стэмфорд Бриж» - беҳисоб ажиб дамлар ва ёрқин хотираларимизга гувоҳ бўлган қадрдон уйимиз. Ўз фанатларимиз қаршисида майдонга тушсак, барчаси дарҳол ўз ўрнига тушади. Ўйинчилик формасида шундай бетакрор стадионнинг бир бўлагини кўтариб юриш - шараф», - деганди Азар ўша тадбир якунида. «Челси»нинг уй стадиони бельгиялик учун чиндан ҳам, алоҳида ўрин тутади. Биринчи навбатда, муҳим голлар туфайли. Қолаверса, у «Стэмфорд»да идеал статистика қайд этди - жами 50та ўйин, 42 ғалаба, 8та дуранг. Демак, мағлубият йўқ.\nЭнди барчасини рақамлар ёрдамида ифода этамиз. Азар АПЛ доирасидаги жами 42та уй учрашувида гол урди ва «Челси» улардан 37тасида ғалаба қозониб, 5 бора дуранг натижага кўнди. Эденнинг ўзи бу ўйинларда рақиблар дарвозасини 53 марта нишонга олди. Ҳа, ҳаммаси тўғри - «аристократлар» охирги 7 мавсум бадалига Азар гол урган уй баҳсларининг бирортасини бой беришгани йўқ.\nАнглия кубоги баҳсларига келсак, Азар «Стэмфорд Бриж»даги 1та ўйиндагина гол урди. Гап 2016 йилнинг февралида «Манчестер Сити»га қарши кечган баҳс ҳақида кетмоқда. Ўшанда «аристократлар» «шаҳарликлар»га заррача имконият қолдирмагандилар - 5:1. Англия Лига кубоги эса алоҳида тарих ҳисобланади. Азар бу турнирда 2012 йилнинг октябрида «МЮ»га қарши кечган баҳсда гол урган (пенальтидан). Якунда «Челси» «овертайм»да ғалабани ўз томонига оғдириб (5:4), «Стэмфорд Бриж»ни шодликка тўлдирганди. Шу-шу Лига кубогининг «Стэмфорд»даги ўйинларида бошқа гол уролмаган Эден фақат якунланган мавсум ушбу нохуш серияга барҳам бериб, 2та ўйинда ўз номини таблога ёздириб қўйди. Табиийки, уларда ғалаба «Челси»га насиб этди - «Борнмут» 1:0, ва «Тоттенхэм» 2:1 ҳисобида доғда қолдирилди. Бельгиялик футболчи Чемпионлар Лигасида ҳам «Челси»нинг 3та уй ўйинида гол урди ва жамоа уларнинг бирида ғалаба қозониб, 2тасида дуранг натижа қайд этди. Тўғри, шу жойда битта қўшимча маълумот: Азар гол урган учрашувлардан бири «ПСЖ»га қарши кечган ва 2:2 ҳисобида якунланган. Аммо «Челси» «сафарда урилган гол устунлиги» қоидаси туфайли ЧЛдан чиқиб кетганди. Эден шунингдек, ЕЛ доирасида «Стэмфорд»да кечган 1та ўйинда рақиб дарвозасига йўл топган. Аниқроқ айтсак, у мавсум-2012|2013да «Спарта»га қарши баҳсда «Челси»ни мағлубиятдан қутқариб қолганди.\nХуллас, Азар «Челси»даги фаолияти давомида «Стэмфорд Бриж»да бўлган нақ 50та ўйинда гол урган бўлса, жамоа уларнинг ҳеч бирида ютқазгани йўқ. Шундай экан, бельгиялик юлдуз стадион билан муносиб хайрлашди - енгилмас ёхуд мағлубиятнинг бош душмани.\nЭден Азар гол урган ўйинлар\n(фақат АПЛ доирасидаги уй учрашувлари) натижаси\nМавсум-2012|2013: 6та ўйинда 6та гол (5та ғалаба ва 1та дуранг)\nМавсум-2013|2014: 7та ўйинда 10та гол (6та ғалаба ва 1та дуранг)\nМавсум-2014|2015: 9та ўйинда 9та гол (9та ғалаба)\nМавсум-2015|2016: 1та ўйинда 1та гол (1та дуранг)\nМавсум-2016|2017: 10та ўйинда 12та гол (10та ғалаба)\nМавсум-2017|2018: 2та ўйинда 4та гол (2та ғалаба)\nМавсум-2018|2019: 7та ўйинда 11та гол (5та ғалаба ва 2та дуранг)\nЖами: 42та ўйинда 53та гол(37та ғалаба ва 5та дуранг)\nАйтганча, Азар «Реал» тарихидаги энг қимматбаҳо футболчи!\nЭден Азар ниҳоят, «Реал» сафига қўшилди ва 2024 йилнинг ёзига қадар мўлжалланган шартнома остига имзо чекди. 28 ёшли бельгияликнинг трансфери турли бонус тўловларини қўшиб ҳисоблаганда, 130 миллион фунт стерлингга баҳоланди. Бонуссиз сумма эса - 88,5 миллион фунт.\nThe Telegraph нашрининг хабар беришича, бонус тўловлари учун белгиланган шартлар у қадар мураккаб эмас ва «Челси» кўзда тутилган қўшимча суммани тўлиқ олишга ишонмоқда. Умуман олганда, Азар «Реал» тарихидаги энг қимматбаҳо футболчига айланди. «Қироллик клуби» охирги марта Гарет Бэйлни сотиб олишда ўзининг трансфер рекордини янгилаганди. Эслатма, мадридликлар уэльслик футболчи учун 2013 йили «Тоттенхэм»га 85,3 млн. фунт стерлинг тўлашган. «Реал»га алоқадор «Твиттер» аккаунтида хабар берилишича, Мадрид клубининг Барселонадаги «Эль-Прат» аэропорти яқинида жойлашган дўконида бельгиялик футболчи фамилияси туширилган формалар сотувга чиқарилган. Эден «Реал»да бунга қадар Криштиану Роналдуга тегишли бўлган 7-рақам остида тўп суради.


Олимлар Ойдаги тупроқни ёқилғига айлантириш йўлини топди – Bugun.uz\nЖаҳон - 9:06 · 10.05.2022\nОлимлар Ойдаги тупроқни ёқилғига айлантириш йўлини топди\nНанкин университетининг хитойлик олимлари Ойдаги тупроқни ёқилғи, карбонат ангидрид ва кислородга айлантириш йўлини топди. Уларнинг тадқиқоти «Sciencedaily» журналида чоп этилди.\nОй ресурсларидан фойдаланиш имкониятларини ўрганиш давомида мутахассислар сунъий йўлдошдан олинган тупроқ керакли моддаларни олиш учун катализатор (кимёвий реакцияни тезлаштирувчи модда) бўлиши мумкинлигини аниқлаган. Намуналар Хитойнинг Chang’e 5 космик кемаси томонидан олиб келинган, уларда юқори миқдорда титан ва темир қайд этилган.\nТадқиқот гуруҳи коинотда термоядровий тизимни синовдан ўтказмоқчи. Тизим Ойнинг тупроғидан фойдаланган ҳолда чиқиндидан олинган сув ёки намликнинг электролизини амалга ошириши керак. Жараёнда ҳосил бўлган водород астронавтлар фойдаланадиган Ойнинг кислороди ва карбонат ангидрид билан бирлаштирилади.\nБу жараён кейинчалик ёқилғи сифатида ишлатилиши мумкин бўлган метан каби углеводородларнинг ҳосил бўлишига олиб келади. Унинг афзаллиги шундаки, жараён ёруғликдан ташқари ташқи энергия манбасини талаб қилмайди. Ўз навбатида, талаб юқори бўлган моддалар: сув, кислород ёки ёқилғи ҳосил бўлади. Энди мутахассислар тадқиқотни коинотда синаб кўрмоқчи, эҳтимол, бу Хитой тайканавтларининг кейинги миссиясида амалга оширилади.\nЭслатиб ўтамиз, аввалроқ АҚШ енгил металл олиш учун Ойга ядровий зарба беришни кўзлагани маълум бўлганди. NASA раҳбари ўзга сайёраликлар борлиги ҳақида гапирганди.


Ниқоб тақиш керакми, йўқми? Коронавируснинг иккинчи тўлқинига келиб олимлар аниқ жавоб бера оладими? - Zamin.uz\nКоронавирус пандемияси бошидан буён ниқоб тақиш юзасидан оммавий ва анчагина тажовузкор баҳслар тўхтагани йўқ. Баъзи ҳолатларда ниқоб тақишни мажбурий қилишга уринган мансабдорларга таҳдидлар ҳам бўлган. Турли мамлакатларда касалланиш яна ўса бошлаганидан кейин эса бу баҳслар янада фаоллашди. Meduza ниқоблар қанчалик даражада самарали эканлиги юзасидан ҳозирда нималар маълум эканлиги ҳақида ёзди.\nНиқоблар биринчи ўринда бошқаларга касаллик юқтирмаслик учун керак. Ҳаттоки сиз йўталмаётган ва аксирмаётган бўлсангиз ҳам\nВазиятга қараганда, коронавирус, асосан, ҳаво-томчи йўли билан юқади: касалланган одамнинг нафас йўлларидаги коронавирусли томчилар ҳавога чиқади, сўнг соғлом одамнинг шиллиқ қатламларига ўтади. Томчилар ҳавога чиқиши учун касалланган одам йўталиши ёки аксириши шарт эмас — шунчаки нафас олиши, гапириши ёки қўшиқ айтиши кифоя. Оғир томчилар ерга тезроқ тушса, майдалари ҳавода узоқ туриши мумкин. Фикрларга кўра, янги коронавирус айнан оғир томчилар орқали анча кўп даражада тарқалади.\nШу сабабли камида бир метрлик масофани сақлаш муҳим. Албатта, бу тахминий ўлчам: касал одамдан томчилар яқинроққа ҳам, узоқроққа ҳам тушиши мумкин, шунинг учун масофа каттароқ бўлгани яхши. Касалланган одамнинг ниқоби (нафас чиқариш клапанига эга респираторлардан ташқари) бу томчиларни ушлаб қолади — қайсидир ниқоблар буни самаралироқ бажарса, қайсиларидир камроқ самарага эга. Шу туфайли одатда зарур масофани сақлаш иложи бўлмаганда ниқобларни тақиш тавсия этилади.\nНиқобларни пандемияга қадар ҳам нафас йўлларининг юқумли касалликлари билан касалланганлар тақиши керак эди — шу йўл билан улар атрофдагиларни ҳимоя қиларди. Баъзи инфекциялар аста-секин аниқ бўлганидек COVID-19 билан ҳам боғлиқ муаммо шундаки, одам унда симптомлар пайдо бўлишидан бир неча кун аввал ҳам атрофдагилар учун хавфли бўлиши мумкин. Ҳатто организмда вирус бор бўлиб, касаллик ўзини намоён қилмаган ёки ноодатий тарзда (масалан, бош оғриши ёки ич кетиши орқали) намоён қилган ҳолатда ҳам.\nШу сабабли касалланган одам ўзида симптомлар пайдо бўлгунича ёки коронавирусга топширган тести ижобий чиққунигача бўлган икки кун ичида икки метрдан камроқ масофада мулоқот қилган одамлар АҚШда яқин контактлар деб қаралади — улар икки ҳафтага карантинга кириши керак (ҳатто коронавирусга тест салбий чиқса ҳам). Аммо икки кун — бу, албатта, шартли муддат: вирус бундан ҳам аввалроқ юқиши ҳақида ҳам маълумотлар бор.\nҲаттоки одам ҳозиргина коронавирус тестининг салбий жавобини олган бўлса ҳам, бу унинг атрофдагилар учун хавфсизлигини билдирмайди: бундай тадқиқотлар ноаниқ. Агар одам касал бўлиб ўтган бўлса, бу ҳам унинг вирус юқтирмаслигини кафолатламайди: қайта касалланиш ҳолатлари кузатилган (тўғри, бундай ҳолатлардан тўрттаси қайд этилган) ва одам бундай вазиятда ҳам симптомларга эга бўлмаган ҳолда вирус тарқатиши мумкин.\nБуларнинг барчаси тиббий ташкилотлардан ташқарида ниқоблар тақишни тавсия этиш учун назарий асослардир. Математик моделлаштириш ҳам оммавий равишда ниқоб тақиш муайян шароитларда фойдали бўлиши мумкинлигини кўрсатмоқда.\nҲамон ниқоб тақиш одамни яхши ҳимоялайди, деб айтиб бўлмайди. Шу сабабли бошқа профилактика усулларини ҳам ёдда тутиш зарур\nЯнада қийинроқ савол: ниқоб таққан одам ҳимояланадими? Бундай маълумотлар тиббиёт ходимлари учун мавжуд: уларнинг юзига доимий равишда кимдир аксиради ёки йўталади. Беморлар билан ишламайдиган одамларга келсак, бу ҳақдаги маълумотлар жуда кам. Бундан ташқари, ниқоблар вирус учун яна бир кириш йўли — кўзларни ҳимоя қилмаслигини ёдда тутишимиз керак.\nАйни вақтда ушбу мавзу бўйича Данияда ўтказилган сифатли тадқиқотлар натижаларининг эълон қилиниши кутилмоқда, ҳозирча бизнинг ихтиёримизда бўлган оддийроқ маълумотларга кўра, ниқоб тақиш одамни бироз ҳимоя қилади. Бироқ қанчалик даражада ҳимоя қила олиши илмий тасдиққа эга эмас.\nНима бўлганда ҳам, ниқоб — инфекциянинг тарқалишини тўхтатиш усулларидан фақат биттаси холос: масофа сақлаш ундан анча муҳимроқ. Қўлларни ювиш ва уларни юздан узоқроқ тутиш зарурлигини ҳам эсдан чиқариш керак эмас. Касалликнинг контакт орқали юқиши асосий бўлиб туюлмаса-да, у барибир муҳим.\nНиқоб тақиш хавфсиз. Ижтимоий тармоқлардаги қўрқитувчи постларга ишонманг\nТурли ижтимоий тармоқларда ва мессенжерларда ниқоблар аксинча зарар етказиши мумкинлиги ҳақида хабарлар тарқалмоқда. Масалан, гўёки, ниқоб таққани туфайли 13 ёшли қизча вафот этгани ҳақида. Бундай эмас. Ниқоблар нормал газ алмашинувига халал бермайди, кислород етишмовчилигидан ёки карбонат ангидрид кўпайиб кетганидан зарар кўрмайди.\nЯна ижтимоий тармоқларда тарқалаётган маълумотларга кўра, гўёки Америка Касалликлар назорати ва профилактикаси марказлари кўп ниқоб тақадиган одамлар кўпроқ касал бўлишини аниқлаган. Бундай постларни ҳам жиддий қабул қилиш керак эмас.\nУларда гап бир мақола ҳақида боради, унда касалланган ва касалланмаган одамларда қандай контактлар бўлгани ҳақидаги маълумотлар келтирилган. Аниқланишича, ресторанларга ва таом тортиладиган бошқа жойларга бориш анча хавфли. Муаллифлар буни у ерда зарур масофани сақлаш қийинлиги, ниқоб билан эса еб бўлмаслиги билан боғлаган. Муаллифлар ниқоблар самарасиз деган хулосага келмаган (ниқобларнинг самарадорлигини ўрганиш тадқиқот мақсади бўлмаган).\nИжтимоий тармоқлардаги постлар муаллифлари Касалланганлар ва касалланмаганлар қандай ниқоб таққани ҳақида статистика келтириб ўтилган жадвалга таянган. Касалланганларнинг кўпчилиги ниқоб таққан, бундан баъзи ўқувчилар ниқоб тақиш хавфли деган хулосани чиқарган. Аммо касалланмаганлар гуруҳида ниқоблар таққанлар улуши янада каттароқ, ниқоб тақишдан бош тортганлар ҳиссаси эса аксинча кичик. Шундай экан, бу маълумотлар ниқобларнинг хавфи ҳақида гапирмайди, балки аксинча. Устига устак, айнан шу жадвалга киритилган иштирокчилар сони катта эмас ва ҳар қандай талқинларни ҳам ишончли деб айтиб бўлмайди.\nНиқоблар фойда бериши учун уларни тўғри тақиш керак\nАфсуски, ниқоблар тиббиёт муассасаларидан ташқарида ёрдам бериш-бермаслиги ҳақидаги баҳсларда кўпинча барча мамлакатларда ҳам одамларни ниқобни тўғри тақишга ўрганмаганлиги ҳисобга олинмайди. Ниқоб таққанда нафас олиш қийин бўлиши мумкин, терида намлик тўпланади, кўзойнак буғланади, шу туфайли, жамоат жойларида ниқоб тақишнинг классик усули, камида Россия ҳақида гапирганда — иякка тушириб тақиш. Ниқобни бундай тақишнинг фойдаси кам.\nНиқобларни тақиш бўйича тавсиялар берадиган йирик ташкилотларда чегарадош вазиятларда нима қилиш кераклиги ҳақида маслаҳатлар йўқ. Масалан, агар одам ниқобини олиб, чўнтагига солиб қўйган бўлса, кейинроқ уни яна тақиш ёки умуман тақмай юриш ҳақида иккиланаётган бўлса. Бу ҳолатда фақат назария билан чекланиш мумкин. Атрофдагилар учун, албатта, одамнинг ниқобда бўлгани яхшироқ: агар у аллақачон касалланган бўлса, улар ҳимояланади. Одамнинг ўзи учун эса ниқобни қайта тақиш хавфсиз бўлмайди, айниқса агар у кейин тиғиз вақтда автобусда юрмоқчи бўлмаса. Гап шундаки, у ювилмаган қўллари билан ниқобнинг ички қисмига вирусни ўтказган бўлиши мумкин. Агар у, айтайлик, ниқобни стол устига қўйган бўлса, ёнида йўталиб қўйган касал одамнинг нафас йўлларидан томчилар тушиши мумкин.\nБироқ ниқоблар етишмаслиги туфайли, баъзи тиббиёт ташкилотлари жуда зарур бўлганда қандай қилиб минимал хавф билан ниқобдан қайта фойдаланиш ҳақида тавсиялар бермоқда. Албатта, агар ниқоб намланиб қолган, ифлосланган ёки йиртилган бўлса, уни ташлаб юбориш керак. Ташлаб юбориш имкони бўлмаса, уни тахлаш керакки, ташқи қавати ҳеч нарсага тегмасин, сўнг қоғоз пакетга ёки ҳаво кирадиган (ниқоб қуриши учун) контейнерга солиш ва оғзини ёпиш керак. Пакетни қайта ишлатиш мумкин эмас, контейнерни эса дезинфекция қилиш керак бўлади. “Замин” янгиликларини “Twitter”да кузатиб боринг\n19-08-2020, 15:20, Дунё\n9-07-2020, 06:00, Дунё\n6-07-2020, 09:06, Дунё


ФВВ кучли ёмғирлар оқибатида кўрилган талофатлар бўйича ҳисобот берди\n00:06 / 22.05.2016\nЎзбекистон Фавқулодда вазиятлар вазирлиги 2016 йил 10-16 мaй кунлaри Ўзбекистон ҳудудида содир бўлган кучли ёғингарчилик оқибатлари ва уларни бартараф этиш бўйича қилинган ишлар ҳақида ҳисобот берди.\nКўрсатилган кунлар кучли ёмғир ёғиши oқибaтидa Нaмaнгaн, Сурxoндaрё, Нaвoий, Тoшкeнт вилoяти вa Тoшкeнт шaҳрининг aйрим ҳудудлaридa сeл oқимлaри вa сув тoшқинлaри ҳoдисaлaри кузaтилгaн. Юзaгa кeлгaн фaвқулoддa вaзиятлaр oқибaтидa фуқaрoлaр жaбрлaнгaн, ҳудудлaр вa трaнспoрт тaрмoқлaригa зaрaр eткaзилгaн.\nФaвқулoддa вaзиятлaр oқибaтлaрини бaртaрaф этиш мaқсaдидa Фaвқулoддa вaзиятлaрда уларни oлдини oлиш вa ҳaрaкaт қилиш дaвлaт тизимининг тeгишли xизмaтлaри тoмoнидaн кeчиктириб бўлмaйдигaн тaдбирлaр aмaлгa oширилгaн. Мaънaвий вa мoддий зaрaр кўргaн фуқaрoлaргa мaҳaллий ҳoкимият oргaнлaри тoмoнидaн зaрурий ёрдaмлaр кўрсaтилгaн.\nXусусaн, 10 мaй куни Нaмaнгaн вилoяти “Чoдoк” ҚФЙ ҳудудидa кучли ёмғир ёғиши oқибaтидa сeл тoшқини юзaгa кeлиб, 96 тa aҳoли xўжaлиги зaрaр кўргaн. 1 тa xўжaлик бутунлaй вaйрoнa бўлгaн. Aҳoли xaфвсизлигини тaъминлaш мaқсaдидa 129 тa xўжaликдa яшoвчи 205 нaфaр фуқaрo вaқтинчaлик xaвфсиз ҳудудлaргa кўчирилгaн. Юзaгa кeлгaн фaвқулoддa вaзият oқибaтлaрини бaртaрaф eтишдa ФВДҚТнинг тeгишли xизмaтлaридaн 32 тa тexникa, 197 нaфaр xoдим жaлб eтилгaн.\nТумaн ДСEНМ мутaxaссислaри тoмoнидaн 51 тa xoнaдoн ўргaниб чиқилиб, aҳoли яшaш жoйлaри ҳaмдa кўчaлaрдa 3112 квадрат метр ҳaжмдaги мaйдoнлaр дeзинфeкция қилинди. Дeзинфeкция ишлaригa 3,25 кг AБК xлoр aктив тaблeткaлaри ишлaтилди. Шунингдeк, oчиқ сув ҳaвзaлaридaн 20 тa бaктeриoлoгик, 4 тa кимёвий тeкширишлaр учун нaмунaлaр oлинди. Aҳoлигa oлиб кeлингaн ичимлик сувидaн 4 бaктeриoлoгик, 2 тa кимёвий тeкширишлaр учун нaмунaлaр oлиниб, тумaн ДСEНМ лaбoрaтoриясигa юбoрилди.\nСeл oқими тaъсиридa зaрaр кўргaн 28 тa xoнaдoндa истиқoмaт қилувчи фуқaрoлaргa вилoят xoкимлигининг бeғaрaз ёрдaми (ҳaр бир xoнaдoнгa 1 қoпдaн ун, 5 кгдaн ўсимлик ёғи, 10 кгдaн гуруч, 5 кгдaн шaкaр, 30 дoнaдaн туxум, 1 кгдaн сaрёғ, 1 кгдaн чoй, 10 кгдaн мaкaрoн вa 4 дoнaдaн xўжaлик сoвуни) тaрқaтилди\n2016 йил 10-11 мaй куни Сурxoндaрё вилoятининг Узун, Сaриoсиё тумaнлaри кучли ёмғир ёғиб, сeл тoшқини вужудгa кeлши oқибaтидa 46 тa aҳoли xўжaликлaригa зaрaр eткaзилгaн. Шунингдeк, 4Р-107 aвтoмoбил йўлининг 46-50 кмлaригa зaрaр eтгaн. Aҳoли xaвфсизлигини тaъминлaш мaқсaдидa, 59 тa xўжaликдa яшoвчи 342 нaфaр фуқaрo xaвфсиз ҳудудлaргa кўчирилгaн. Фaвқулoддa вaзиятлaр oқибaтлaрини бaртaрaф eтишдa 20 тa тexникa, 82 нaфaр xoдимлaр жaлб этилгaн.\n2016 йил 11 мaй куни Тoшкeнт вилoяти Oҳaнгaрoн тумaни, Қaирмa қишлoғи ҳудудидa кучли ёмғир ёғиши oқибaтидa сeл oқими вужудгa кeлиб, A-373 “М-39 Гулистoн-Бўкa-Aнгрeн-Қўқoн-Aндижoн oрқaли-Ўш” aвтoмoбил йўлининг 150-155 кмлaр қисмидa узунлиги 50 м, эни 2,5-3 м мaсoфaдa йўлнинг қaтнoв қисмигa зaрaр eткaзилгaн. Фaвқулoддa вaзият oқибaтини бaртaрaф этиш ишлaригa 57 тa тexникa, 129 нaфaр xoдим жaлб этилгaн.\n2016 йил 15 мaй куни Нaмaнгaн вилoяти Пoп тумaни Чoдoк ҚФЙ, Бўён МФЙ, Кaлқурбoн МФЙда кучли ёмғир ёғиши oқибaтидa сeл oқими вужудгa кeлгaн. Сeл oқимлaри oқибaтидa 58 тa xўжaлик зaрaр кўргaн. Фaвқулoддa вaзият oқибaтини бaртaрaф этиш ишлaригa 28 тa тexникa, 212 нaфaр xoдим жaлб этилгaн.\n2016 йил 16 мaй куни Нaвoий вилoяти Кoнимex тумaни ҳудудидa кучли ёмғир ёғиши oқибaтидa сeл oқими вужудгa кeлиб “Тoшкeнт - Ургaнч” тeмир йўлнинг 157 кмгa жиддий зaрaр eткaзгaн. Фaвқулoддa вaзият oқибaтини бaртaрaф этиш ишлaригa 7 тa тexникa, тeмир йўл пoeзди ҳaмдa 80 нaфaр xoдим жaлб этилгaн.\n2016 йил 16 мaй куни Тoшкeнт шaҳaр ҳудудидa муддaтли ёмғир ёғиши oқибaтидa Сeргeли тумaни ҳудудидa сув тoшиш ҳoлaти кузaтилиб, 28 тa aҳoли яшaш xoнaдoнлaригa зaрaр eткaзилгaн. Фaвқулoддa вaзият oқибaтини бaртaрaф этиш ишлaригa 13 тa тexникa, 13 тa сув тoртиш мoтoпoмпaси ҳaмдa 162 нaфaр xoдим жaлб этилгaн.


Шакар ишлаб чиқарувчиларга ҚҚС бўйича берилган имтиёз муддати бир йилга узайтирилди | NORMA.UZ\nПрезидентнинг 16.01.2018 йилдаги «Мамлакатнинг озиқ-овқат хавфсизлигини янада таъминлаш чора-тадбирлари тўғрисида»ги ПФ–5303-сон Фармонига ўзгартиришлар киритилди (12.12.2018 йилдаги ПФ–5596-сон Фармонга қаранг).\nБиринчидан, импорт хом ашёси асосида ишлаб чиқарилган шакар ҳажмларини ҚҚС тўлашдан озод қилиш кўринишидаги имтиёз муддати 2020 йил 1 январгача узайтирилди. Имтиёз 2018 йил 1 февралдан буён амал қилмоқда, аввалбошдан жорий йил тугагунга қадар муддатга берилган эди.\nИккинчидан, 2020 йил 1 январгача импорт қилинган шакарни божхона тўловлари тўлашдан озод қилиш (божхона расмийлаштируви учун йиғимлар бундан мустасно) тарзидаги имтиёзнинг амал қилиш доираси торайтирилди. Аввалбошдан у ТИФ ТН бўйича коди 1701 (шакарқамиш ёки лавлаги шакари ва кимёвий тоза сахароза, қаттиқ ҳолатда) бўлган бутун товар гуруҳига нисбатан қўлланар ҳамда хушбўй ҳид ва таъм берувчи ёки ранглантирувчи қўшимчалар қўшиладиган маҳсулотларни қамраб олган эди.\nЭнди эса божхона имтиёзи фақат хушбўй ҳид ва таъм берувчи ёки ранглантирувчи қўшимчаларсиз шакар хом ашёсига (ТИФ ТН бўйича кодлари 1701 12 – 1701 14) нисбатан қўлланилади.\nҲужжат Қонун ҳужжатлари маълумотлари миллий базасида эълон қилинган ва 12.12.2018 йилдан кучга кирди.


Бугун Швейцарияда қўним топган Сафар Бекжоннинг катта ўғли Жалолиддин юзини ҳали-ҳамон ҳазинлик тарк этмайди.\n"159 болалари" деб номлаганимиз туркумнинг навбатдаги лавҳасига отаси қамоққа олинганида даҳшат боис тилдан қолган хозир 18 ëга кираëтган Жалолиддинни қаҳрамон қилдик.\nЖалолиддин мухолифат фаоли ва собиқ сиëсий маҳбус Сафар Бекжоннинг тўнғич ўғли. У ҳозир Швейцариядаги врачлар кўмагида шифо топиб¸ мактабда таҳсил олмоқда. Мусиқага¸ тоғ чўққиларига тирмашишга ва фотографияга қизиқади. Жалолиддин ўтмиш хотираларини гапиришни ва эслашни истамагани боис унинг ҳикоясини онаси Қурбоной тилидан эшитамиз.\n- Менинг ўғлим Жалолиддин баъзан мени эрталабдан кечгача МВД да ушлаб сўроқ қилиб ушлаб ўтиришган пайтда уларнинг қўлида қолиб кетган ва бунинг натижасида бутунлай соғлиғини йўқотди. У ерда нима қилишганини аниқ билмайман. Шунинг натижасида ўғлим сўзлаш қобилиятини ва ақлан¸ руҳан ўсиш қобилиятини бутунлай йўқотди. Маҳбуснинг рафиқаси бўлиш ҳам¸ унинг фарзандини тарбиялаш ҳам дунëда энг оғир иш. Эри қамалган аëлнинг ўзига нафрат билан қарагани етмагандек норасида гўдакларини ҳам улар жуда ëмон кўради ва улардан нафратланади. Уларга худди халқ душманининг ўғли ëки қизи каби қарашади. Мен бундан жуда ҳам кўп азоб чекдим.\nКейин қамоқхоналарга борган пайтларимизда¸ менинг ўғлим ўша пайтда бир ярим-икки ëш арафасида эди¸ лекин уч-тўрт яшар қизларни¸ ўғил болаларни кўрганимда¸ уларнинг кўзида ҳамиша мунг кўрганман. Яъни ғам¸ алам кўрганман. Улар болалигини йўқотган болалар эди. Ўзингизнинг болангизнинг ўзининг болалигини билмай кўзида ғам-алам кўриш¸ юзида ташвиш кўриш ва кўчада ўз тенгдошлари каби кулиб¸ яйраб¸ қувнаб ўсмаëтганини кўриш ҳар бир она учун жуда ҳам оғир. Болалар боғчасида ҳам уларга ўгай кўз билан қаралади.\nЖалолиддин 1991 йил 23 ноябрда туғилди. Дадаси 1993 йил 27 июлда қамалди. Дадаси қамалгандан кейин икки ëшга тўлди. Дадаси билан унинг бир ëшга тўлганини бирга нишонлаганмиз. Дадаси чиқиб келганда тўрт ярим ëш эди. Кейин беш ëшга тўлган кунини дадаси билан бирга нишонлади. Бир ҳолат ҳали ҳам менинг эсимдан чиқмайди. Дадаси чиқиб келгандан кейин бу кўчага чиқиб ҳаммага “Энди менинг ҳам дадам бор” деб айтиб чиққан¸ дейди Қурбоной.\n159 болалари калимаси Каримов даври яратган энг даҳшатли жумла. Бу болаларни дарди ҳасрати ичига кўмилган. Француз ëзувчиси Экзипюренинг “Кичик шаҳзода” ҳикояси қаҳрамони филни ютиб юборган илон суратини чизганида¸ ҳамма бу илон эмас шляпа деб ўйлайди. Катталар бу болаларнинг мурғак қалбига филдек улкан ҳасрат кўмилганини тасаввур ҳам қила олмайди.\n159-модда билан қамалиб Жаслиқдан жасади келган маҳбуснинг онаси Фотима опа Муқадирова етти неварасининг одамови бўлиб қолганини айтади.\n- Дарди ичида юрадида. Тенгдошларининг ичида бунинг дадаси нима бўлиб турса¸ ичида алами бўладида¸ дейди Фотима Муқадирова.\nҚаҳрамонимиз Жалолиддин ҳам одамови¸ ичидаги дардни ташқарига чиқаргиси келмайди. Фотима опанинг гаплари тўғри¸ дейди Жалолиддиннинг онаси Қурбоной.\n- Тўппа-тўғри. У айтганингиз тўғри. Мана ўзимнинг ўғлим Жалолиддин. Ҳеч гапирмайди. Одамови. Ичида нима борлигини на дадаси¸ на мен билмаймиз. Ҳеч очилишиб бирор марта гапирмайди. Жуда ҳам оғир¸ вазмин. На севинчини кўрсатиб билади¸ на бир нимага аччиқланганини. Ҳаммасини ичига ютади. Етти ëшига қадар гапиришни билмас эди. Олдинига сув деб ҳам айтолмас эди¸ қўли билан ишора қилиб кўрсатар эди. 1998 йил 7 майда биз Швейцарияга келдик ва 2003 йилгача¸ яъни беш йил давомида уни даволашди. Бу ердаги педагоглар унинг қўлига қоғоз ва қалам бериб¸ “Сен истаган нарсангни чизиб бизга кўрсат” дейишган. Ўша пайтда Жалолиддин битта эркак¸ битта аëл¸ битта каттароқ бола ва кичикроқ боланинг расмини чизган. Қўли бор¸ оëғи бор¸ кўзи бор¸ қоши бор¸ сочларигача бор. Лекин оғзи бўлмаган. Яъни оғиз чизилмаган. Шундан кейин “Бунинг ота-онасининг ҳам ўз давлатида гапиришга ҳуқуқи бўлмаган” деб хулоса чиқаришган. Ундан кейин бу ерда унинг соғлиғи билан жиддий шуғулланишди¸ дейди Қурбоной.\nЖалолиддиннинг болалиги ГУИН (Жазони ижро этиш бошқармаси ) эшикларида¸ калтакланаëтган маҳбусларнинг дод-войлари янграëтган прокуратура даҳлизлари¸ қамоқхонанинг зах учрашув хоналарида кечди. Яна Қурбоной ҳикоясига қулоқ берамиз.\n- Сафар оға қамалган пайтида Тошкентдаги бир ой¸ бир ярим ой қамаладиган қамоқхоналарнинг ҳаммасини кўриб чиққанман. Чунки қаердалигини айтишмаган. Бу ишга кетдим¸ деб кетган. Кейин қаерда эканини билмаганмиз. Ҳамиша қўлимда ўғлим билан борганман. Ëзнинг иссиғида жуда ҳам қийналиб кетар эдим. Биринчи марта Тошкент шаҳар Собир Раҳимов прокуратурасида жанжал қилдим. “Агар ўлик бўлса¸ ўлигини¸ тирик бўлса¸ тиригини айтинглар. Мен неча марта келдим бу ерга. Қайси қамоқхонага қамалди” деб жанжал қилганимдан кейин Бахтиëр Сайфуллаев деган битта ходим мен билан учрашди ва Тошкент МВД ертўласида эканини айтди. Ўша ерга борганман ва мени Ҳусан Аҳмедов деган терговчи қўлимда ўғлим билан бирга тергов қилган. Бу ҳол ойларча давом этган. Кейин буни МВД дан Тоштурмага ўтказишди. У ерга ҳам ҳамиша қўлимда ўғлим билан борганман. Кейин унинг касал эканини эшитиб¸ қамоқхоналар касалхонасининг ўша пайтдаги началниги бор эди Абдукарим Шодиев деган¸ у кишининг ҳузурига ҳам ўғлим Жалолиддин билан борганман. Ўғлим ўшанда дадаси билан учрашган. Қаршидаги Шайхали қамоқхонасининг номери 64/49. Биз 49 зонага ҳам ўғлим билан борганмиз ва ўғлим қамоқхонанинг зах учрашув хоналарида дадасини кўрган. Дадасини¸ ҳатто мен танимаганман. Биринчи кўришган пайтимизда ўғлим бутунлай танимаган. У ерда Жалолиддинга ўхшаган бир нечта кичкина болаларни¸ қизларни кўрганман¸ дейди Қурбоной.\n159 болалари ва уларнинг оналари ҳасратларини эшитдик. Ўз болаларини қамоқхона панжараси ортидан кўришга маҳкум маҳбус оталарнинг дилидан нима кечади? Ўзбек қамоқхоналарининг собиқ маҳбуси Сафар Бекжон хотирасини тинглаймиз.\n- МВД нинг подвалида ўтирган пайтимда¸ автозек деган машинаси бор¸ ўшанда олиб чиқиб кетаëтган пайтда тешикдан кўриб йиғлаганман. Лекин учрашган пайтда ўғлимнинг олдида йиғламадим. Меҳр беришга ҳаракат қилдим. Унинг кўнглини ўкситмасликка ҳаракат қилдим. Унга “Мен қамоқда ўтирибман. Азоб чекаяпман” деб айтмадим. Унинг кўнглини кўтаришга¸ умид беришга ҳаракат қилдим. Эсимда қолгани ўша. Шайхалида учрашганмиз. Шайхалида рухсат беришган биринчи марта. Шайхалида 1994 йилда учрашганман. У бола мен қамоққа кетаëтган пайтда сезган. Мен сезмаганман. Ишга кетаяпман¸ деб кетдим. Ҳеч йиғламайдиган бола ўша куни қаттиқ йиғлаган. Дарвозанинг олдига келиб ëлвориб туриб олган. “Болада энди¸ йиғлайди” деб кетдим. Бориб бир соат ўтмасдан қамоққа олиб кетишди мени. Орқамдан унинг жуда қаттиқ йиғлагани оддий йиғлаш эмас¸ ўксиб йиғлаганлиги эсимда сақланиб қолган. Болаларда биз билмайдиган сезги бўлар экан. У менинг қамоққа кетаëтганимни сезган экан¸ деб кўп ўйлаганман¸ дейди Сафар Бекжон.\n159 болалари туркумидан таъсирланган сирдарëлик шоир Ëғду ўз туйғуларуини шеърий мисраларда ифода қилибди.\nМаҳзун ота дийдорига зор¸\nКўзларида мунгли жоласи¸\nЖондан ўтиб кетса гар жабр¸\nНишин санчар ҳатто болари¸\nАлам ичра ўсмоқда ахир¸\nЧинорларнинг ëш ниҳоллари.\nТошкентлик Фотима опанинг икки фарзанди 159 билан қамалган¸ улар ортида қолган етти фарзанд буви қарамоғида. Бу болаларнинг ота меҳрига бўлган чанқоғини ким қондиради¸ дейди Фотима опа.\n- Ҳамманинг отаси эшикдан ҳар хил егуликни кўтариб келса¸масалан¸ кўчада бойваччаларнинг болалари бир нималарни еб турса¸ болаларни “Бу ëққа кел. Қараб турма” деб қайириб олиб кириб кетаман. Ўшаларнинг егиси келмайдими? Болаку. Улар ҳам орзу қилмайдими? Буларнинг қалбидаги армонни ким ўлчайди? Қалбидаги дардини ўлчайдиган ўлчови бормикан? Бу бировга гапирадиган гап эмаску. Болаларнинг қалбидаги алами¸ ўкинчи¸ дейди Фотима опа.\nҚаҳрамонимиз Жалолиддин отаси қамоқда пайтида кўчада ота-онаси билан етаклашиб юрганларни кўрса¸ юраги ғуссага тўлар эди. Яна Қурбоной хотираларига қулоқ берамиз.\n- Биласизми¸ Жалолиддин жуда ҳам кўп касал бўлар эди. Энг оддийсини айтай. Ўша пайтда касалхонага олиб борганимда¸ битта эр-хотин қўлида қизлари билан келишган. Қиз эди шекилли. Дадаси кўтариб олганда. Жалолиддин ўша ерда шунақа эзилиб кетди. Кўчада ота-онаси билан бирга паркни айланиб юрганларни кўрганда¸ Жалолиддиннинг кўзига ëш тўларди. Сассиз йиғи бўладию. Фақат кўзидан ëш оқади. (Хотираларини эслаëтиб Қурбонойнинг ҳам кўзларидан ëш оқди) Овози чиқмайди. Шунақа йиғларди. Бу кунларни эслаш мен учун даҳшат. Шунинг учун ҳам паркка инсонлар кам пайтида олиб боришга ҳаракат қилар эдим¸ дейди Қурбоной.\nҚурбоной мана неча йилдирки ватандан олисда¸ бехавотир бир ўлкада яшайди. Аммо эски хотиралар соядай эргашиб¸ уни беҳаловат қилади.\n- Бу ҳеч унутилмайдиган қўрқинчли бир туш. Сиз билан ҳар доим ë ўнг тарафингизда¸ ë чап тарафингизда ўша кунларнинг хотираси туради. Ҳеч вақт уни унута олмайсиз. Ўша пайтларда мен билан¸ ҳатто қўни-қўшни гаплашмас эди. Ҳеч ким¸ ҳеч бир қўшним мен билан борди-келди қилмас эди. Агар менинг ўғлим кўчага чиқиб ўйнамоқчи бўлса¸ битта қўшни боласини ўйнатмас эди. Ҳаммаси уйига олиб кириб кетар эди. Мени кўрса¸ ҳамма вабодан қочгандай қочар эди. Чунки улар мен билан гаплашгани учун маҳалла комитетига бориб ҳисобот бериш мажбуриятида эди. Мен икки йил давомида уй қамоғида ва бир ярим йил давомида маҳалла мухторининг назорати остида ҳаëт кечирдим. Бу Тошкент шаҳри¸ Бектемир туманидаги Бузовчи деган маҳалла. Ўша ернинг маҳалла комитетининг Сарсенбой Убайдуллаев деган мухтори бор эди. Ўшанинг кабинетида мени ҳамиша МВД дан келиб сўроқ қилишар эди. Бу Наврўз бўладими¸ 8 март бўладими¸ янги йил бўладими¸ мустақиллик куними¸ байрамлардан ташқари ҳар 15 кунда бир марта ва бир ойда икки марта¸ агар байрамлар ўртага тушса¸ бир ойда уч-тўрт марта суҳбат бўлар эди. Битта аëл менга бириктирилган эди. Битта ўқитувчи аëл. У ҳар уч кунда бир марта келиб хабаримни олиб кетар эди. Чунки у МВД га ҳисобот ëзиб берар эди. Менинг уйимга ким келса¸ ўшани ҳам сўраб-суриштирарди. Ҳатто қариндошим келадими¸ акам келадими¸ жияним келадими “Нимага келади? Нима учун келади сенинг уйингга?” деган савол берилар эди. Мен уч йил жаҳаннам ҳаëти яшаганман. На кечаси¸ на кундузи бирор марта тинч ухлаб ҳаëтим кечмаган. Уч йил давомида мен бир кун ўтириб бемалол бир пиëла чой ичмаганман¸ дейди Қурбоной.\n159 болалари қалбидаги алам ва ўч туйғуси улар билан биргаликда улғаймоқда. Кошки менинг ўғлим бу зулмга нуқта қўя олса¸ кошки қасос ола олса¸ деб умид қилади Қурбоной.\n- Менга қолса¸ қасоскор бўлса яхши бўлар эди. Менинг қалбимдаги нафрат шу даражада кучлики¸ Ўзбекистонда милиция формасини кийган-киймаган¸ ўша соҳага хизмат қилган ҳамма одамлардан нафратланаман. Чунки улар ҳеч вақт инсонларга яхшилик олиб келишмайди. Уларнинг қадам босган еридан фалокат чиқади¸ дейди Қурбоной.\nҚурбонойнинг бу сўзларига 159-модда билан айбланган ва ҳозирда Швецияда қочқин мақомида яшаëтган Ҳасан Темиров ҳикояси ўрнакдай кўринади.\n- Масалан¸ кимдир 159 билан қамалса¸ қамалган одамга жуда қийин. Тазйиқлар остида бўлади. Унинг оиласига¸ болаларига ундан ҳам қийин бўлади. Мен битта воқеани сизга айтиб беришим мумкин. Жаслиқдан келаëтган экан. Энди у эрини кўриб поездда иккита боласи билан қайтиб келаяпти. Поезднинг ичида купеда иккита милиционер билан бўлиб қолган. Беш ëшли ўғилчаси бор экан. Қараса иккита милиционер. Поездда сотувчилар юради ҳар хил нарсалар сотиб. Ҳалиги бола онасига “Ўйинчоқ милтиқ олиб берасиз” деб қаттиқ туриб олибди. “Милтиқни нима қиласан?” деса¸ “Мана бу милицияларни отиб ташлайман. Булар менинг дадамни қамаб қўйган. Мен буларни отиб ташлайман” дебди. Милициялар эшитиб¸ улар ҳам кулармиш. Уларнинг миясида шу нарса қолиб кетган экан¸ дейди Ҳасан Темиров.\n159 болалари туркумидаги мақолаларда ҳазин бир руҳ ҳукмрон. Аммо бу қайғу юки остида ҳам қувончли бир дамлар бор эди¸ дейди Жалолиддиннинг отаси Сафар Бекжон.\n- Самандар ака бор. Бу ëқда менга свидание берилишига оилам¸ ўғлим келади. Ўшанинг ҳаммасининг хабари бор. Бир кун олдин свидание берилади¸ деб айтилган. Ўша пайтда ҳаммада нимаси бўлса¸ ëзиб-ëзиб қўйган. Аҳмаджон ака Одиловда эскидан қолган битта асал бор экан. “Бу 50 йилдан бери сақланган асал” деди. “Нимага мени бу билан боқаяпсиз?” десам¸ “Сиз чиқмайдиган бўлсангиз¸ болангиз чиқадида” дейди. “Қанақа бола?” десам¸ “Келин билан учрашасизку. Кейин жўнатиб юборасиз озодликка. Вужудингиздан битта парча” деди. Ҳақиқатан дуо қилишган экан¸ ҳақиқатан шунақа бўлди. Эсимда қолган ҳангомалардан мана шу. Қамоқда иккинчи ўғлимнинг пайдо бўлишида баъзи бировларнинг¸ исмини айта олмайман¸ ҳам дуоси бор¸ дейди Сафар Бекжон.\n14 йил один қамоқдан чиққан Сафар Бекжонниг иккинчи ўғли Озодбек хозир 14 ëшга кирди.\nОзодбек ҳикояси эса бошқа эшиттириш учун мавзу.


Олам Муҳаммад алайҳиссалом туфайли яратилганми?\nHomeФАТВОЛАР10 АҚИДА13 ПАЙҒАМБАРЛАР\nBy IxlosOrg on 11/08/2021 13 ПАЙҒАМБАРЛАР ФАТВОЛАР\n“Агар Муҳаммад саллаллоҳу алайҳи ва саллам бўлмаганларида Аллоҳ таоло коинотни яратмаган бўларди”, деган ҳадис ҳақида маълумот берсангиз. Очиғи, мен бу ҳадиснинг саҳиҳлигида шубҳа қиляпман.\nДарҳақиқат, бу маънода кўплаб тўқима ва асоссиз ҳадислар ривоят қилинган. Қуйида улардан айримларини келтираман:\n“Агар сен бўлмаганингда, фалакларни яратмаган бўлар эдим”.\nШавконий раҳимаҳуллоҳ бу ҳадисни ўзининг “Ал-фавоид ал-мажмуа фил-аҳодис ал-мавзуа” (326-бет) китобида келтириб, бундай дейди: “Сағоний бу ҳадисни “тўқима”, деган».\nАлбоний раҳимаҳуллоҳ “Ас-силсила аз-заифа” (282-ҳадис) китобида “тўқима”, деган.\nЯна шундай ҳадислардан бири Ҳоким Ибн Аббос разияллоҳу анҳумодан ривоят қилган ҳадисдир. Унда бундай дейилади: “Аллоҳ таоло Исо алайҳиссаломга ваҳий қилиб, бундай деди: “Эй Исо, Муҳаммадга иймон келтир. Умматингдан унинг даврини кўрганларни унга иймон келтиришга буюр. Агар Муҳаммад бўлмаганида Одамни яратмаган бўлар эдим. Агар Муҳаммад бўлмаганида жаннатни ҳам, дўзахни ҳам яратмаган бўлар эдим. Аршни сув устида яратганимда у тебранди. Шунда унга “Ла илаҳа иллаллоҳ, Муҳаммад Расулуллоҳ”, деб ёзиб қўйган эдим, тинчланди”.\nҲоким ушбу ҳадис ҳақида: “Санади саҳиҳ”, деган. Заҳабий унга эътироз билдириб: “Саид номидан тўқилган уйдирма ҳадис бўлсак керак, деб ўйлайман”, деган.\nЯъни ҳадис ровийларидан бири Амр ибн Авс Ансорий ҳадисни Саид ибн Абу Арубадан ривоят қилган. Амр ибн Авс ҳадис тўқиш билан танилган. Заҳабий “Ал-мезон” китобида у ҳақда гапириб: “У мункар ҳадис айтган”, дейди ва мана шу ҳадисни келтиради. Кейин: “Уни тўқима ҳадис” деб ўйлайман», дейди. Ҳофиз Ибн Ҳажар ҳам “Ал-лисон” китобида Заҳабийнинг фикрини маъқуллашини айтган.\nАлбоний “Ас-силсила ас-саҳиҳа” (280-ҳадис) китобида: “Асли йўқ ҳадис”, дейди.\nШайхулислом Ибн Таймия раҳимаҳуллоҳдан «Агар сен бўлмаганингда Аллоҳ аршни ҳам, курсийни ҳам, ерни ҳам, осмонни ҳам, қуёшни ҳам, ойни ҳам ва улардан бошқа мавжудотларни ҳам яратмаган бўларди”, деган ҳадис саҳиҳми-йўқми?» деб сўрашганда бундай жавоб берган:\n“Муҳаммад саллаллоҳу алайҳи ва саллам Одам фарзандларининг саййиди, бутун халқларнинг энг афзали ва улуғидир. Шу сабабдан айрим кишилар: “Аллоҳ у зот туфайли оламни яратган” ёки «У зот бўлмаганда аршни ҳам, курсийни ҳам, осмонни ҳам, ерни ҳам, қуёшни ҳам, ойни ҳам яратмаган бўлар эди”, дейишган.\nЛекин бу Пайғамбар саллаллоҳу алайҳи ва салламдан ривоят қилинадиган ҳадис эмас. У на саҳиҳ ва на заиф ҳадисдир. Илм аҳлидан биронтаси уни Пайғамбар саллаллоҳу алайҳи ва салламга нисбат бериб ривоят қилмаган. Ҳатто саҳобалардан ҳам келмаган. Балки бу гапни айтган кишининг кимлиги ноаниқ” (“Мажмуъ ал-фатово”, 11/86-96-бетлар).\nДоимий фатво қўмитасидан шундай савол сўралди: “Аллоҳ осмонлару ерни Пайғамбар салллаллоҳу алайҳи ва саллам туфайли яратган”, деса бўладими? “Агар сен бўлмаганингда фалаклар яралмаган бўлар эди”, деган сўзнинг маъноси нима? Бу гап аслида ҳадисми?»\nҚўмита шундай жавоб берди: “Осмонлару ер Муҳаммад саллаллоҳу алайҳи ва саллам сабабли яралган эмас. Уларнинг яралишидан мақсадни Аллоҳ таоло Қуръонда бундай баён қилади:\n“Аллоҳ ёлғиз ўзи етти қат осмон ва етти қават ерни яратган зотдир. У пайғамбарларига юборган ваҳийсини ва махлуқотларининг ишларини бошқаришга оид амру фармонини еру осмонлар оралиғига туширди. Токи сизлар – эй одамлар – Аллоҳ ҳар ишга қодир эканини, Уни ҳеч нарса ожиз қила олмаслигини, Аллоҳ барча нарсани билишини, ҳеч нарса Унинг илми ва қудратидан ташқарида эмаслигини билинглар” (Талоқ,12).\nҲадисга келсак, у Пайғамбар саллаллоҳу алайҳи ва саллам номларидан ёлғон тўқиб айтилган ҳадисдир. Асло саҳиҳ эмас” («Доимий фатво қўмитаси фатволари», 1/312-сонли фатво).\nШайх Ибн Боз раҳимаҳуллоҳдан ҳам ушбу ҳадис ҳақида сўрашганда шайх бундай жавоб берган: “Бу айрим авом кишилардан нақл қилинадиган гап. Улар тушунмай гапирадилар. Баъзи одамлар: “Дунё Муҳаммад туфайли яралган. Агар Муҳаммад бўлмаганида дунё ҳам, одамзот ҳам яралмаган бўлар эди”, дейдилар. Бу бирон далилга суянмаган қуруқ гап. Ҳечам тўғри эмас. Аллоҳ дунёни Ўзини танитиш ва Ўзига ибодат қилиниши учун яратган. Дунёни ва бутун мавжудотларни яратишдан мақсад Аллоҳни исмлари, сифатлари, қудрати, илми ила билиб, Унинг ёлғиз ўзига ширк келтирмаган ҳолда ибодат қилишдир. Бу олам на Муҳаммад, на Нуҳ, на Мусо, на Исо ва на бошқа бирон пайғамбар туфайли яралган. Аллоҳ халқларни ёлғиз Ўзига ширк келтирмай ибодат қилишлари учунгина яратган” (“Фатово нурун алад-дарб”, 46-бет).\nAvvalgi maqolaАбдурраҳмон Ғофиқий (1)\nKeyingi maqola Жомеъ ал-улум вал-ҳикам шарҳи | 85 | Йигирма иккинчи ҳадис (3) | Шайх Содиқ Самарқандий


“Янги Ангрен” иссиқлик электр станциясидаги (ИЭС)портлашда нобуд бўлган ишчи оиласи ҳодисанинг жиддий тергов қилинишини талаб қилди.\nВафот этган ишчилардан бири – 40 яшар Назира Режабоеванинг яқинлари портлашга электр станциясида хавфсизлик қоидасига амал қилинмагани сабаб, деб даъво қилмоқда.\nСтанциянинг бир неча ишчисига кўра, бу даъвода жон бор ва агар станциядаги муаммолар зудликда ҳал қилинмаса, фожиа яна такрорланиши мумкин.\nЎзбекистон Фавқулодда вазиятлар вазирлиги (ФВВ) берган маълумотга кўра, 20 январь маҳаллий вақт билан соат 11 яримларда содир бўлган портлашда “Янги Ангрен” ИЭСнинг 3 нафар ишчиси нобуд бўлган, яна 3 киши жароҳатланган.\nБу электр станция раҳбар ходимларидан биридан олинган маълумотга кўра, ИЭС бошқарувини олган қозоғистонлик инвесторлар ҳам, эскириб кетган агрегатларни таъмирлаш ёки янгилашга шошилмаётир.\nТошкент вилоятининг Оҳангарон тумани Қорахитой қишлоғида яшаган 40 яшар Назира Режабоева 20 январь куни “Янги Ангрен” ИЭСда содир бўлган портлаш қурбонларидан биридир.\nУнинг оиласи – келини Лола Бойғозова ва акаси Наримон Режабоевлар Назиранинг ўлими ИЭСдаги ишчиларнинг оғир аҳволда ишлаётгани далилидир, деб даъво қилишмоқда\nЛола Бойғозова, ИЭС 5-блокида ишчилар хавфсизлиги таъминланмаган ва шу сабаб опам нобуд бўлди, деб даъво қилди.\nАтишича, унинг ўзи ҳам ИЭС маъмуриятида оддий ишчи бўлиб ишлайди ва станция ичидаги вазиятдан яхши хабардор.\n- Назира опам станциянинг 5-блогида, 52-отметкада бўлган. Мастерлар ўша жойларни текшириши керак эди. Аслида 24 соатдан кейин ишчилар киритилиши керак эди. Лекин улар 12 соатдан кейин ишчиларни ўша жойга ишга қўйган. Ишчиларнинг соғлиги, хавфсизлиги инобатга олинмаган, буни бориб кўрмагунча тасаввур қилиш қийин, - дея иддао қилди Лола Бойғозова.\nУнинг сўзларига кўра, ҳодисадан 2 кун ўтиб ҳам уларга ҳеч қандай тушунтириш берилмаган, ҳатто портлаш бўлгани ва унда опаси Назира ўлгани ҳақидаги хабарни ҳам тасодифан эшитиб қолиб, ўзлари ИЭСга боришган.\n- Мулла акам ўзлари чиқиб, 52 метр баландликдан 3 ишчининг суякларини териб тушганлар. 100 фоиз куйиш бўлган, даҳшатли фалокат бу. ИЭСдан бир одам ҳали келиб хабар олмади, жанозада ҳам қатнашмади. Фақат опам ишлаган ВЭТИ (ВостокЭнергоТеплоИзоляция ташкилоти- таҳр) Тошкентдаги идорасидан келиб, 2 миллион сўм беришди, яна 2 миллион эртага беришармиш. Лекин, ҳамма ёққа “хабар олдик, моддий-маънавий ёрдам бердик» деб ёлғон хабар чиқариб ётишибди. Бу ерда опам ўлиб кетди, икки боласи етим қолди – бунга ким жавоб беради?! - дейди Лола Бойғозова.\nБойғозовага кўра, портлашда нобуд бўлган 3 ишчи – ИЭС ҳудудида бажариладиган энг оғир ишлар – носоз қурилмалар ва люкларни ямаш, тозалаш ва изоляция қилиш ишлари билан шуғулланган, кунига 8 – 12 соатга чўзиладиган бир ойлик иш учун 2 – 3 миллион сўм атрофида маош олишган.\nИЭС маъмуриятида қуйи лавозимда ишлашини айтган, аммо исми сир қолишини сўраган масъулга кўра, бу иш бўйича тергов-суриштирув бошлангани боис ҳар икки идора раҳбарлари матбуот вакилларидан қочмоқда.\n“Аслида бу портлаш баҳона ИЭСнинг аҳволига жиддий эътибор қаратишса яхши бўларди. Биз Тошкентдаги катталарни огоҳлантиравериб, жуда чарчаганмиз. ИЭСда таъмирлаш, янгилаш керак бўлган отсеклар жуда кўп”, - деди бу масъул ва бошқа саволларга жавоб беролмаслигини айтиб, алоқани узди.\nЎзбекистон Фавқулодда вазиятлар вазирлиги (ФВВ) берган маълумотга кўра, 20 январь маҳаллий вақт билан соат 11 яримларда содир бўлган портлашда, “Янги Ангрен” ИЭСнинг 3 ишчи нобуд бўлган, яна 3 нафари жароҳатланган.\nҲодиса юз берган куннинг ўзида Бош прокуратура матбуот хизмати ҳолат юзасидан Ангрен шаҳар прокуратураси томонидан терговга қадар текширув ҳаракатлари олиб борилаётганини маълум қилди.\nИкки ҳафта муқаддам Талимаржон иссиқлик электр станциясидаги ҳар бирининг қуввати 450 МВт бўлган иккита энергоблок тўхтагани, бунинг оқибатида Қашқадарё вилоятининг қатор туманларида сув ва электр энергияси таъминоти тўхтаб қолгани ҳақида аввалроқ хабар қилинган эди.


Россия Ташқи ишлар вазири Тошкентга сафар қилади\n10 май 2021, Тошкент вақти: 01:45\nРоссия Ташқи ишлар вазири Сергей Лавров 17 декабр куни Тошкентга ташриф буюради.\nЎзбекистон Ташқи ишлар вазирлиги матбуот хизматига кўра, Лавровнинг Ўзбекистон раҳбарлари ва Ташқи ишлар вазирлиги расмийлари билан музокара олиб бориши ва икки томонлама ҳужжатларни имзолаш маросимида қатнашиши режаланган.\nРоссия Ўзбекистоннинг энг йирик ташқи савдо ҳамкори ҳисобланади. 2011 йилда икки давлат ўртасида савдо айланмаси 6 миллиард 688 миллион АҚШ долларидан ошган.\n2012 йилнинг январ-сентябр ойларида Ўзбекистон ва Россия ўртасидаги бу кўрсаткич 5 миллиард 580 миллион доллардан ошган.\nҲозир Ўзбекистонда Россия капитали иштирокида 858та корхона фаолият юритмоқда.\nРоссиянинг 106та ширкати Ўзбекистонда рўйхатга олинган.\nАйни пайтда, Россияда Ўзбекистон резидентлари иштирокида 473та корхона тузилган.\n2012 йилнинг учинчи чорагида Россия ва Ўзбекистон ўртасида якка шахслар томонидан пул ўтказиш ўтган йилнинг шу даврига нисбатан 30,14 фоизга кўпайиб, 2,7 миллиард АҚШ долларини ташкил қилди.\nРоссия Марказий банки маълумотига кўра, жорий йил учинчи чорагида Россиядан Ўзбекистонга пўл жўнатмалари 30,66 фоизга кўпайиб, 1,969 миллиард долларни ташкил қилган.


Таҳдидларга қарамай, Босния пойтахтида ЛГБТ намойиши бўлиб ўтди\nСараеводаги 8 сентябрь кунги парад “Ima izac!” (“Очиққа чиқишни истаймиз!”) шиори билан ўтказилди.\nБосния ҳокимият идоралари намойишни қўриқлаб турди, Сараеводаги ЛГБТ жамоати ташкилотчилари эса унинг иштирокчиларини эҳтиёт бўлишга чақирди.\nЗеро, инсон ҳуқуқи ва фикр эркинлигига бағишланган биринчи намойиш олдидан таҳдид ва муқобил намойиш уюштириш таҳдидлари билдирилган эди.\nТашкилотчилар апрелда намойиш ўтказиш режасини эълон қилганида, айрим консерватив гуруҳларнинг нафратига дучор бўлганди. Бундан ташқари, хавфсизлик билан боғлиқ хавотирлар ҳам мавжуд бўлиб, ўша пайт пойтахтда истеҳкомлар қуришга чақириқ бўлганди.\n1995 йилда эришилган тинчлик битими шартларини бажариш бўйича халқаро муассаса – Олиймақом вакил девони ҳокимият идораларини “бу тинч йиғин ташқи аралашув ва зўравонлик билан қўрқитувчилар иштирокисиз ўтиши учун мақсадга мувофиқ ҳар қандай чорани қўллаш”га чақирди. Муассаса тарқатган баёнотга кўра, минтақадаги Босния ва Герцеговина ЛГБТ жамоати тинч йиғин ўтказа олмайдиган ягона мамлакат бўлиб қолишига ҳеч бир сабаб йўқ.\nБосния ҳукумати собиқ Югославия ҳудудидаги бундай намойишни ўтказмаган ягона мамлакат эди.\nХабарларга кўра, Сараево полицияси намойиш хавфсизлигини таъминлаш учун ёрдамга бошқа минтақалардаги ҳуқуқни қўлловчи идоралар ва давлат агентликларидан ёрдам сўради. 2008 ва 2014 йилларда ЛГБТ фестиваллари чоғи исломчи ва консерватив гуруҳлар зўравонлик уюштиргани сабабли ўртада қўрқув бор эди.


Интервью. Наврўз Алимов: "Пахтакор"га ўтганим фаолиятимдаги биринчи катта хатоим бўлган. Мени ишонтиришганди" / CHAMPIONAT.asia\n20:17Бундеслига. "Майнц" – "Боруссия": Санчо, Холанд ва Ройс асосий таркибда 0 20:13РПЛ. Ўрунов жароҳатланган ўйинда "Арсенал"ни енгган "Уфа" турнирдаги ўрнини сақлаб қолди 2 20:08Про лига. "Нефтчи" "Шўртан"ни мағлуб этди (Тўлиқ шарҳ) 2 19:59АПЛ. "Шпорлар" Лондонда "бўрилар"ни таслим қилди 0 19:52Про лига. "Нефтчи" Фарғонада "Шўртан"дан устун келди 7 19:37АПЛ. "Ливерпуль" аутсайдер майдонида меҳмон бўлади (асосий таркиблар) 9 19:28Нохуш хабар! Остон Ўрунов жароҳатга йўлиқди 7 19:05"Реал" "Атлетик"ни юта оладими? (CA ходимларининг тахминлари) 20 18:58ПСЖ Левандовскини сотиб олиши мумкин 2 18:35Мхитарян навбатдаги мавсумда "Рома"да ўйнамоқчи эмас 3 18:30ТАВСИЯ ҚИЛАМИЗ! Хабибдан кейинги чемпион - Оливейра! Оғир аҳволга тушган бўлсада, иккинчи раундда рақибини нокаут қилди 1 18:15Виллиан "Арсенал"дан кетишни истамоқда 3 17:55АПЛ. "Астон Вилла" билан ўйинда "Кристал Пэлас"дан ажойиб камбэк! 1 17:43Olamsport: Роман Аҳмадалиевга яна "вызов" ташлади, Чарльз Оливейра UFC рекордини ўрнатди ва бошқа хабарлар 0 17:29А Серия. "Наполи" яна ғалабага эришди ва "Ювентус"ни 5-ўринга туширди 26\nИнтервью. Наврўз Алимов: "Пахтакор"га ўтганим фаолиятимдаги биринчи катта хатоим бўлган. Мени ишонтиришганди"\n20 апр 11:57\nТеглар : интервьюНаврўз Алимов ПахтакорАрал Самали\nҚорақалпоқ футболи тарбияланувчилари азалдан футболимизда ўз ўрнига эга бўлиб келган.\nМустақиллигимизнинг илк йилларидан бошлаб терма жамоамизда ушбу диёр вакилларига ишонч билдириб келинган. Бердах Алланиёзов кейинчалик Неъматулла Қутибоев, унинг давомчилари Саламат Қутибоев каби футболчилар турли даврларда миллий жамоамиз шарафини ҳимоя қилишган. 2014 йилга келиб яна бир қорақалпоғистонлик футболчи мухлислар эътиборига тушди. Осиё кубоги-2015 мусобақасига тайёргарлик кўраётган термамизнинг май ойидаги йиғинига Миржалол Қосимов бир қатор янги номларни жалб қилди. Улар орасида Наврўз Алимов ҳам бор эди.\n1992 йилнинг 25 март куни таваллуд топган Наврўз 2011 йили Азамат Алланиязов "Орол"ни тарк этганидан сўнг, жамоанинг асосий ҳужумчисига айланди. Баланд бўйли, гавдали ҳужумчи айниқса иккинчи қаватларда рақиблар учун анча хавфли эди. Биринчи лигадаги ажойиб ўйинлари ва голларидан сўнг у узоқ вақт Нукусда қолмаслиги аниқ эди.\n2012 йили у "Арал"дан Самарқанднинг "Динамо"сига ўтиб кетди. Бироқ жароҳат олди ва кейинчалик операция бўлди. Шундан сўнг футболчи яна Нукусга қайтишга қарор қилди.\n2013 йили 21 ёшли ҳужумчи Навоий вилоятининг "Қизилқум" жамоаси билан шартнома имзолади. Биринчи мавсумни ҳужумчи ўртача ўтказди. 15 учрашувда иштирок этган Алимов Самарқанднинг "Динамо" ва Ғузорнинг "Шўртан" жамоалари дарвозаларини ишғол қилди. Шунингдек Кубок ўйинларида "Локомотив- БФК" билан кечган беллашувда ҳам у гол уришга муваффақ бўлди.\n2014 йили Алимов учун жудаям омадли келди. Ҳужумчи Олий лигада 17 ўйинда майдонга тушиб "Пахтакор" ва "Навбаҳор" билан бўлган тўқнашувларда гол уришнинг уддасидан чиқди. Бўйдор ҳужумчи шундан сўнг терма жамоа бош мураббийи Миржалол Қосимовнинг назарига тушди ва термага таклиф этилди. Уммонга қарши Тошкентда ўтказилган ўртоқлик ўйинида термадаги дебютини нишонлаган қорақалпоғистонлик футболчи йил давомида 11 та ўртоқлик ўйинида 2 марта рақиблар дарвозасини аниқ нишонга олди. Иордания ва БАА дарвозабонлари Наврўзнинг зарбасини қайтара олишмади. Ўша йили у Осиё ўйинларида ҳам иштирок этиб 2 та ўйинда майдонга тушган эди. 2015 йилда "Пахтакор"га йўл олган Алимов пойтахт клубида кўнгилдагидек тўп тепмади. Наврўз 2016 йили фаолиятини "Қўқон-1912" жамоасида давом эттирди. Бироқ унинг Қўқондаги фаолияти ҳам бир текис чиқмади.\nСўнгги мавсумларни "Арал Самали" жамоасида ўтказаётган футболчини яқинда суҳбатга чорладик.\n- Суҳбатимизни сиз кашф қилиб берган 2014 йил воқеаларидан бошласак...\n- Терма жамоага чақирилгунимга қадар "Қизилқум" жамоасида тўп тепардим. Шу клубдаги ўйинларим орқали миллий жамоага таклиф қилиндим. Дебют ўйинимни жуда яхши эслайман. Олмалиқда Уммон билан учрашувда майдонга тушган эдим. Ҳиссиётларни сўз билан таърифлаш қийин. Чунки футболчи бўлишни истаган ҳар бир бола терма жамоада ўйнашни орзу қилади. Илк бор терма либосида майдонга тушганим боис ҳаяжон бўлган. Одил Аҳмедов, Сервер Жепаров каби юлдузлар билан ўйнаш мен учун ҳавас эди. Улар билан елкама-елка биринчи маротаба тўп тепиш ўзгача завқ берган, дея оламан. Худога шукур ниятимни бир қисмига эришдим. Миржалол Қосимовни услубига мос тушган бўлсам керак чақирган. Йиғинларда қўлимдан келганча ёрдам беришга ҳаракат қилардим.\n- Ўша вақтда терма жамоадаги муҳит ва ташкилотчилик қандай бўлган?\n- Муҳит яхши эди. Ташкилотчилик, витаминизация бошида муаммо бўлган. Кейинчалик катта ёшли футболчиларимиз, Азиз Ҳайдаров витаминизация борасида ёрдам берган. Буни ўзингиз ҳам эшитган бўлсангиз керак. Умуман олганда катта муаммо кўрмаганман.\n- Бўлғусида терма жамоамизда яна қорақалпоғистонлик футболчиларни кўришимиз мумкинми?\n- Неъматулла Қутибоев қўл остида "Жайҳун" жамоасида ўйнаб юрган кезларимда терма жамоа либосини кийишни истаганман. Тўғри бунга қадар Алексей Евстафеев, Марат Кабаев бошқарган ёшлар жамоаларининг йиғинларида бўлганман. Нукусдан уч нафар футболчи борганмиз. Терма жамоа даражасига чиқишимга Неъматулла Қутибоевнинг ҳам ҳиссаси катта бўлди, деб ўйлайман. Нима учун яна қорақалпоғистонлик футболчилар ўйнамаслиги керак? Мана ҳозирда "Арал Самали" жамоасида Арислан деган иқтидорли футболчи бор. Шу ва бошқа ёшларимиздан умидимиз катта. Меҳнат қилишдан тўхтамаса миллий жамоа даражасигача чиқади.\n- 2014 йилги Осиё ўйинларида ҳам терма жамоа таркибида иштирок этгансиз. Ўшанда вакилларимиз нисбатан кучсиз гуруҳдан ўрин олган эди. Гуруҳдан чиққач Саудия Арабистони тўсиғидан ўта олмаганмиз. Балки ўшанда гуруҳда кучсиз жамоалар билан ўйнаганимиз панд берганмиди?\n- Осиё ўйинларига кучсиз жамоа бормайди. Ўшанда қўшимча бўлимларда стандартдан тўп ўтказиб юбориб аламли мағлубиятга учраганмиз. 2014 йил Хиросимадаги Осиё ўйинларидаги ғолибликнинг 20 йиллик юбилейи нишонланганди. Мираброр Зуфарович жамоа билан умумий гаплашиб олганидан сўнг футболчилар билан алоҳида суҳбатлашиб оларди. Янги тарих яратишимизни барча кутганди. Агарда Саудия Арабистонидан ўтганимизда Инчеондан ғалаба билан қайтишимиз мумкин эди.\n- Ўртоқлик учрашувида БАА дарвозасини ишғол қилганингиз ҳали ҳамон кўпчиликнинг ёдида қолган. Ушбу голни қандай хотиралар билан эслайсиз?\n- Кечагидек эсимда. Ўйиндан бир кун олдин Миржалол ака Сардор Рашидов ва мени олдига чақириб койиган. "Нима учун катта ёшдаги футболчиларни эмас сизларни чақирганман? Чунки, келажакда сизлар ўйнашларинг керак",- деган эдилар. БАА билан иккинчи бўлимда захирадан майдонга тушиб гол урганман. Кийиниш хонасига кирганимда мураббий табриклаб тўхтаб қолмаслигимни айтган.\n- Терма жамоа билан Австралиядаги Осиё кубогига тайёргарлик кўриш жараёнида "Пахтакор" билан шартнома имзолаган эдингиз. Якунда терма жамоа рўйхатидан тушиб ҳам қолгансиз...\n- Шу саволингизга ҳозир жавоб бермасам майлими? Осиё кубогига нима учун бормаганимни сир бўлиб қола қолсин.\n- Рақобат кучли бўлган номдор "Пахтакор" жамоасидаги фаолиятингиз ва натижаларингиз кўнгилдагидек чиқмади. Балки бу қарорингиз хато бўлгандир?\n- Ўзимни оқламайман. Лекин "Пахтакор"га ўтганим тан оламан хатойим бўлган. Биринчи хатойим шу эди. Буни менга ҳамма айтарди, мураббийлар, дўстлар ва ҳоказо. Агарда "Пахтакор"га ўтмаганимда балки бирор араб жамоаларида ўйнаб кетармидим. Мени ишонтиришганди. Аввалида ОЧЛда таркибга ҳам киритилмадим. Нима учун ўйнатмаётганини, мени жамоага нима учун олганини мураббийдан сўрадим. Имкониятимни кутишимни айтди. "Локомотив" билан Суперкубокда бошланғич таркибда майдонга тушдим ва биринчи бўлимдан сўнг захирага олиндим. Алам қилгани айбимни айтмади. Майли дедим чидадим. Ўринбосарлар жамоасида формамни йўқотмаслик учун тўп тепиб турдим.\n- Собиқ жамоангиз "Қизилқум" билан баҳсда қизил карточка олдингиз ва шу билан "Пахтакор" либосида бошқа кўринмадингиз...\n- Самвел Бабаян бир кун олдин "Қизилқум" билан баҳсда асосий таркибда тушишимни айтди. Самолётда кетаётганимизда эса ўринбосарлар жамоасида бир тайм ўйнайсан, деб қолди. Ваҳоланки мен бутун вужудим билан асосий таркибда майдонга чиқишга тайёрланаётгандим. Асосийда эмас захирадан ўйинга қўшилдим. Натижада иштиёқ сўнди ва ҳаёлим бузилди. Навоийлик мухлислар Бабаянга эътирозли гапларни ҳам айтишди. Самвел Бабаянни яхши мураббий эмас яхши психолог дейишлари бор гап экан. Бунга ўзим ҳам гувоҳ бўлдим. Битта хато қилсангизда бутун мавсум захирада ўтирсангиз, унда буни нима кераги бор? Ёки бошқа жамоага қўйиб юбормайди, ёки ўз жамоасида ўйнатмайди. Менимча бу нотўғри. Мен иккинчи даврада "Қизилқум"га қайтяпманда, "Пахтакор"га қарши ўйнаш мумкин эмас дейилмоқда. Балки икки карра иштиёқ билан чиқиб собиқ жамоамга ниманидир исботлаш учун бир нечта гол уришим мумкин эди. Шартномага яқин яқингача шундай бандлар киритилаётганди. Худога шукур сўнгги йилларда бу борада ўзгариш кузатилди. Мен каби ҳолат Искандар Шойқулов, Алибобо Раҳматуллаевда ҳам юз берган. Алибобо мавсум арафасида бошқа жамоага ижарага берилган. Балки "Пахтакор"нинг услубига мос келмагандирмиз.\nНаврўз Алимов ўнг тарафдан тепада биринчи\n- "Қўқон-1912"даги фаолиятингиз қисқа бўлишига сабаб нима эди?\n- Бир давра Қўқонда тўп тепдим. Давра охирларида универсиада мусобақаси бошланди. Мен Нукус Педагогика институтида таҳсил олардим. Турнирдан қайтганимдан сўнг мураббийлар штабида ўзгаришлар юз берганди. Нўъмон Ҳасанов мураббий бўлгач Қўқондан кетишга мажбур бўлганман.\n- Суперлигада барқарор ўйнаб кета олмаганингиздан афсусланганмисиз?\n- Афсусланганим билан фойдаси йўқ. Ҳаёт давом этади. 2016 йил оғир жароҳат олиб сафдан чиқдим. Ўша паллада "Металлург"да эдим. Жамоани йиғинига киришишдан олдин тиззам лат еди ва шу билан элитадаги фаолиятим тугади.\n- Футболчи жароҳат олса ҳеч кимга керак бўлмай қолади, деган гапларни кўп эшитганмиз. Ўзингиздан келиб чиқиб айтганда бизда жароҳат олган футболчига эътибор ва парвариш қай даражада?\n- Тўғри. Жароҳат олганингиздан сўнг бирор жамоа таклиф қилмайди. Бу клубга ҳам боғлиқ. Жароҳат олиб сафдан чиққан футболчига ойлик тўлашни истамайди. Лекин кам ойлик бериб бўлса ҳам футболчи жамоа билан юрса, машғулотларда иштирок этса, клуб ўз ҳолига ташлаб қўймаса у учун ҳам қўшимча мотивация бўлади.\n- Футболдаги армонингиз нима?\n- Менимча терма жамоа билан Осиё кубогига бормаганим бўлса керак. Интиқ бўлиб кутган эдим. Мусобақа қадар барча йиғинларда қатнашиб, охирги паллада рўйхатдан тушиб қолганман.\n- Чамаси 2,3 йил олдин Ўзбекистонда ҳужумчилар муаммо, дейиларди. Ҳозир ҳам бор. Нима, деб ўйлайсиз бу муаммо сўнгги икки йилда ечим топгандекми?\n- Фикрингизга қўшиламан. Оғриқли нуқтамиз ҳужум. Александр Гейнрих, Улуғбек Бақоев, Максим Шацкихлардан сўнг гол урадиган ҳужумчи бошқа чиқмади. Ҳозирда терма жамоамизда ҳамма босим Шомуродовнинг зиммасида бўлиб қолган. Мундиалга чиқсак унинг ҳам елкасидан тоғ ағдарилса керак.\n- Суперлигада ўйнаган кезларингизда қайси ҳимоячига қарши ўйнаш ноқулай бўлган?\n- Егор Кримец, Анзур Исмоилов, Хайрулла Каримов. Хайрулла ака билан ўйинда тортишиб ҳам қолганман. Учрашувдан сўнг узур сўраб келишиб олардик. Улар кескин ўйнайдиган ҳимоячилар сирасига киради.\n- Суҳбатимизни Қорақалпоғистон футболи билан давом эттирсак. Қорақалпоғистонда футболга бўлган муносабат аввал қандай эди? Ҳозирда ўзгаришлар борми?\n- Аввалги билан ҳозирги футболга бўлган муносабатни ўртасида ер билан осмончалик фарқ бор. Хабарингиз бор янги раҳбарият иш бошлади. Нафақат футбол, балки бошқа спорт турларига ҳам эътибор ошди. "Арал Самали" жамоасига бундай эътибор олдин умуман бўлмаган. Ҳаёлимизга ҳам келмаган. Ҳеч нарса бўлмаган. Сурхондарёдаги ўйинга "Газель" машинасида бориб келар эдик. Ҳозир худога шукур поезд истасак автобус ажратилмоқда. Овқатланиш, кийим ва бошқа ташкилотчиликда муаммо йўқ.\n- "Арал Самали"нинг янги мавсумга тайёргарлиги юқори савияда бўлмади. Бу Про лигада қийинчилик туғдираётгани йўқми?\n- Тўғрисини айтганда йил бошида жамоанинг қайси лигада иштирок этиши ҳам аниқмасди. Январь ойида ўзимиз учун бир гап бўлар дея югуриб турдик. Биздан ҳеч ким хабар ҳам олмаган. Мавсум старти арафасида Про лигада иштирок этишимиз аниқ бўлиб улгурди. Ҳали йиғин ҳам ташкил қилинмаганди. Шу билан тезлашиб кетди. Биринчи турда ғалаба қозондик. "Турон" стадиони тайёр бўлмагани боис академия майдонида рақибларимизни қабул қиляпмиз. Тайёргалик яхши бўлмади. Қайсидир маънода бу ҳам ўз таъсирини ўтказиши мумкин. Бирданига киришиб кетиш қийин.\n- Қорақалпоғистон футболининг келажагини қандай тасаввур қиляпсиз?\n- Ҳозирги эътибор ва муносабатдан келиб чиқиб айтсак бўлғусини яхши тасаввур қиляпман. Айни пайтдаги раҳбариятга мингдан минг раҳмат айтамиз. Уй ўйинларимизни ҳам ўзлари келиб кузатиб турдилар. Муҳими келажакка ишонч ва умид бор. Бу пайдо бўлди, аввал йўқ эди. Қорақалпоғистонга Суперлига ҳавосини қайтаришга ҳаракат қиламиз.\nПро лига. "Олимпик" ўз майдонида "Арал Самали"ни йирик ҳисобда мағлуб этди 10\n20 апр 16:13:02\nMan Qizilqumda uynagan vaqtida stadiondan kuzatardim. Uyin tugashiga 4-5 daqiqa qolganda maydonga tushardi. Mirjalol termaga murabbiy bo'lganda termada uynay boshladi. Klubda 4-5 daqiqa uynagan futbolchi qanday qilib termaga chaqiriladi. Karrupsiya cho'qqida bizda.\nШу болани Миржалолга берадиган пули бор деб ойлайсанми? Бир нарсани билмай гапираверма.\n20 апр 13:30:09\nИнша Аллах Супер лига Нукусга да келсин щиксин Арал Супер лигага Кудай калесе Намангандаги Футбол фанатлари Бизлердеда болади. Про лига ойинлариндада Аралдин ойинин кориуге барип атирганлар коп Науриз Алимов гол уриудан токтама Арал Самали Камандаси Фонатлари биздер биргемиз.Мна танимаймин Ким деп атирганлар булар Футболки тусинбейтинлер тусингенде танийтин еди аник футбол фанати болганда\n25 апр 23:23:46\nЗарбаси зур эди, айтганидай араб жамоалари любойига тортарди, лекин нукусда журалари билан арокни паккос тушириб утирганда, бу бола профессионал эмас экан деган хулосага келган эдим, балким бабаяндан сикилган пайтлар булгандир...\n20 апр 15:57:40\nБабаян Синдирди Буни Яхшигина Пулга Сотаман Деб !\n30 апр 10:42:47\nНукусда бормайди тгошкентга жамо керак вилоятларга эмас\n29 апр 13:03:25\n26 апр 21:09:49\nБирор-бир клубда тузукроқ ўйнай олмагандан кейин айбни мураббийлардан эмас, ўзидан қидириш керак, агар ҳақиқатда яхши футболчи бўлганида ҳозир ҳам Суперлиганинг бирон клубида ўзини кўрсатган бўлар эди\n25 апр 04:35:25\nQahramon Qurbanov фойдаланувчининг фикрига жавоб бериш\nАйиб ўзида. Яхши ўйнаган бўганда энг тори қарорим диган бўларди.\nУ́йинчи у́йнолмаса хам бошкадан (ПАХТАКОР) айб кидирвотди .\n22 апр 10:38:41\nНавруз Алимов яхши бола эди кандай Синди тушунмай колдик\n21 апр 14:36:09\nФутболчи жароҳат олса ҳеч кимга керак бўлмай қолади, бу нарса барча жамоада бор узб буйича битта локомотивда булмаса керак локо шу кунгача жарохат олган футболчиларини ташлаб қўймаган мисол бикмаев қозоқдан жарохат олиб кеганида локо даволатган шухрат жарохатланганида ташлаб қўймади ва у яна сафда. Пахтакорга келадиган бўлсак хақиқатда анча йиллардан бери кучли футболчиларни олади ва келажагини синдиради. Четга чиқиш бўйича пахтакор транпилин бўлолмайди жалол ўз мехнати билан эришган бошқа футболчилар кучли камандага утаман деб пахтакорни танлаб хато қилишади масалан насафни кучли футболчилари пахтакорга бирин кетин утишди хозир эса уша кучлилар уртамиёнага айланган хуллас уша гап...\n21 апр 02:38:54\nTez yongan olov tez uchadi bu bola payti kelip ozidan yulduz ysap olgan edi....\nShunda 1 koment qoldirip blokka tushgan profilim bu bolani yaxshi taniyman paitida exe osmon bup ketgan edi. Ayib uzida Nawriz inim sal paskrek jur endi bul jagina....\n21 апр 00:07:35\nNawriz awmet yar bolsin basaber toqtama Qaraqalpaqstan futboli putkil dunyaga tanitqaysizlar\n20 апр 21:50:40\nShu karrupsiya emasmi\nГапга тушинмас екансан. Сени фикрингча Навруз Алимов термага чакирилиши учун Косимовга пора берган. Шу вактта ёнида турганмидинг пора берганида. Яна бир гап Навруз пора берадигандай хокимни ёки олигархни боласи емас.\n20 апр 21:25:47\nМен корупция хакида гапирдим\n20 апр 20:39:21\nMar ko'rgan narsamni yozdin. Qizilqum ni hamma uyiniga kirardim. Oxirida maydonga tushardi.


“Бекжан” – “Shimkent-Dordoi”га айланади\nШимкентдаги йирик савдо марказларидан бири – “Бекжан” бозори эндиликда – “Shimkent-Dordoi” деб аталади. Бишкекнинг энг йирик бозорларидан бири, “Dordoi” савдо марказининг раҳбари Асқар Салимбеков билан шу ҳақда ўзаро меморандум имзоланди ва “Бекжан” бозори 10 йилга ижарага берилди. Бунинг учун қозоқ-қирғиз биродарлиги 3 млн. АҚШ доллари миқдорида сармоя сарфламоқда.\nИкки давлат дўстлигининг рамзи сифатида яқин кунларда очиладиган “Shimkent-Dordoi” савдо марказида савдо-сотиқ учун барча шарт-шароитлар яратилган. Ёдингизда бўлса, ёнғин оқибатида кўп савдогарлар азият чекканди. Бозор таъмирланиб, шаҳардаги сўнгги намунадаги ёпиқ иншоотлардан бирига айлантирилди. Бу ерда аттракционлар, соғломлаштириш хоналари фойдаланишга берилади. Ёзда салқин, қишда иссиқ бўлади.\nАсқар Салимбеков Қирғизистон маҳсулотлари, асосан кийимлари жаҳон бозорларида харидоргир эканини, қолаверса, бозорда тартиб ўрнатишни, алоҳида автобекат қурилишини, келгусида бу ер гавжум савдо марказига айланишини таъкидлади.\n“Бекжан” бозори 7-8 мингга яқин савдогарга мўлжалланган. Кимда-ким савдо-сотиқ билан шуғулланишни хоҳласа, бугундан бошлаб рўйхатга туриши мумкин. Ҳозирча фақат шартнома билан иш юритилади. Ижара ҳақи бир йилгача олинмайди, деб режалаштирилмоқда.\nШунингдек, бозорнинг янги раҳбари тадбиркорлар учун қулай шартномалар тузишни мўлжалламоқда. “Бекжан” бозоридаги ёнғиндан кейин савдо учун жой ололмаганлар қайтадан рўйхатга туришлари, илгари шартнома тузиб қўйган савдогарлар бозорга бемалол келишлари мумкин экан.\n"Жанубий Қозоғистон" мухбири, 2017-06-23, 19:31 196


Бартомеунинг ҳибсга олиниш тафсилотлари маълум\n1 март, 2021, 20:09\nТеглар:Барселона | Жозеп Бартомеу\nСобиқ президентнинг кирдикорлари фош бўлди.\nБуюк Британиянинг "Goal.com" нашри "Cadena SER"га таянган ҳолда, "Барселона" собиқ президенти Хосеп Мария Бартомеунинг ҳибсга олиниш сабабларини маълум қилди. Манбанинг таъкидлашича, у "BarcaGate" лойиҳасини амалга ошириш жараёнида ноқонуний ҳаракатларни амалга оширган.\n"I3" компанияси билан тузилган шартномаларга кўра, Бартомеу обрўси сунъий равишда оширилиши керак бўлган. Ушбу мақсад йўлида клуб ички тизимига оид маълумотлар, шунингдек, жамоа етакчилари Лео Месси, Херар Пике ва собиқ футболчи Хави Эрнандеснинг шахсий маълумотлари ноқонуний тарзда ошкор қилинган.\nБундан ташқари, Бартомеу ушбу компанияга клуб ҳисобидан каттта миқдорда пул тўлаб берган.\nТергов жараёнлари давом этмоқда.\nБартомеу ва унинг маслаҳатчиси озод қилинди\n"Барселона"нинг собиқ президенти тунни полиция маҳкамасида ўтказди


Жамият 15:08 / 12.02.2018 46844\nGolden House’дан уй сотиб олинг ва пойтахт пропискасига эга бўлинг!\n2017 йилнинг 19 июлида қонунчилик актларининг кучга кирганидан сўнг Golden House компаниясига мурожаат қилган 100 дан ортиқ оилалар шинам уйларга эга бўлдилар ва расмийлаштириш жараёнидан сўнг пойтахт резидентларига айландилар.\nШу кунгача Тошкент шаҳрида яшаб ва ишлаб келаётган кўпгина оилалар узоқ йиллар давомида пойтахтда доимий рўйхатга ўтиш жараёнида қийинчиликларга дуч келган эди.\nВазирлар Маҳкамасининг 2017 йил 19 июлда қабул қилинган 527-сонли қарорига мувофиқ Тошкент шаҳрида доимий рўйхатга ўтиш тартиби сезиларли даражада соддалаштирилди.\nҚорақалпоғистон Республикасининг Элликқалъа туманидан бўлган Қурбонбоевлар оиласи 10 йилдан бери Тошкент шаҳрида яшайдилар. Қурбонбоевлар оиласи 2017 йилнинг декабрь ойида Себзор турар жой мажмуасидан хонадон сотиб олиб, шу ойнинг ўзидаёқ доимий рўйхатга эга бўлдилар.\n«Бизнинг оиламиз учун — бу ҳақиқатдан ҳам байрам. Ахир, биз бу кунни 10 йил кутдик ва эндиликда бизнинг паспортларимизни доимий рўйхат муҳри безаб турибди. Энди биз ҳам пойтахтнинг тўлақонли аҳолиси сафига қўшилдик», — дейди Қурбонбоевлар оиласи.\nБу ҳақда Golden House компанияси вакиллари шундай дейди:\n“Уй сотиб олиш — ҳар бир оила ҳаётида муҳим ҳодиса саналади. Компаниямиз фуқароларга янги уй сотиб олишнинг лойиҳа танлашдан тортиб, хонадон калитини олиш маросимигача бўлган барча жараёнларида ёрдам кўрсатади.\nУйимизнинг бўлажак эгаларига тавсияларимизни аямаймиз ва уларнинг ҳар бир қадами учун қайғурамиз. Аминмизки, эндигина уй сотиб олиш ҳақида ўйлаётганларга ҳам қарор қабул қилишда ёрдам бера оламиз. Биз ҳар бир мижозга танлов ва ишонч учун миннатдорчилик билдирамиз.\nУмид қиламизки, уйларимизда кечган йиллар ёрқин ва бахтли онларга бой бўлади”.\nБатафсилроқ маълумотларни 150-11-11 телефон рақамига орқали олишингиз мумкин.\nМанзил: Мирзо Улуғбек тумани, Осиё кўчаси,«Новомосковская» турар жой комплекси.\n15:36 / 21.07.2018 46104\n13:22 / 21.07.2018 137206\n22:39 / 18.07.2018 189491\n18:50 / 17.07.2018 104203


17 май 2021, Тошкент вақти: 15:19\nОбидхон қори Назаровга суиқасд уюштирилганлигининг икки йиллиги муносабати билан 2014 йили Стокҳолмда ўтган намойишдан лавҳа.\nШвеция пойтахтида уюштирилаётган пикет ҳақида Озодликка тадбир ташкилотчиларидан бири Абдулазиз маълум қилди.\n- Устозимизга қарши содир этилган бу мудҳиш воқеадан уч йил ўтсаям, на бу жиноятнинг буюртмачилари, на бажарувчиси ушланди. Жиноятни содир этганларга ёрдам берган шахсларгаям тегишли жазолар берилмади, деб биламиз. Шунга ўзимизнинг муносабатимизни билдириб, 20 февраль куни маҳаллий вақт билан соат 1 да пикет ўтказмоқчимиз, - дер экан Абдулазиз бу тадбирнинг ўтказилишига ўтган йил декабрида Туркиянинг Истанбул шаҳрида ўзбекистонлик имом Абдуллоҳ Бухорийнинг отиб кетилгани ҳам туртки бўлганини айтади.\nЭслатиб ўтамиз, Обидхон қори Назаров бундан уч йил муқаддам - 22 февраль куни Швециянинг Стромсунд шаҳарчасидаги ўз уйи йўлагида номаълум қуролли шахс томонидан отиб кетилган эди. Ўшандан буён касалхонада шифокорлар назорати остида ётган Обидхон қорини Юрий Жуковский исмли шахс отгани ҳақида тахминлар айтилади. Мазкур суиқасдга алоқадор деб кўрилган ўзбекистонлик эр-хотин - Баҳодир Пўлатов ва Нодира Аминова 2013 йилнинг июль ойида маҳкама қарорига биноан айбсиз деб топилиб, озодликка чиқарилган. Бу маҳкама ишини кузатган ўзбекистонлик муҳожирлар маҳкама қарори адолатсиз бўлганини таъкидлашган.\nКейинги ҳафта Стокҳолмдаги парламент биноси қаршисида ўтказилажак пикет ташкилотчилари швед расмийларига бир қанча савол билан мурожаат қилмоқчилар.\n- Швед расмийларидан биз: “Сиёсий бошпана берилган одамнинг ҳимоясини таъминлай олмагани учун ким жавоб беради?” деб сўрамоқчимиз. Таъминлаб беролмади-ку ахир қори акага сиёсий бошпана берган бўлса ҳам. Яна журналистик текширувлар мобайнида Стромсунд шаҳар маҳаллий полициясининг: “SÄPO (Швеция хавфсизлик хизмати) бизга бу кишининг сиёсий томондан қаттиқ таъқибга олингани ва Ўзбекистондан бунақанги хавф борлигини ҳақида бизга индамаган”, деган гаплари чиқди. Биз бунақанги лоқайдлик, бунақанги хатолар учун хавфсизлик хизматлари ҳам жавоб бериши керак, деб биламиз. Кейин қолган қочқинларнинг хавфсизлигини таъминлашда қилинган хатолардан тўғри хулоса чиқаришиб, бундан буёғига яхшироқ ишлашларини талаб қилмоқчимиз, -дейди норозилик тадбири ташкилотчиларидан бири Абдулазиз.\nСуҳбатдошимиз ўзбекистонлик таниқли имомга уюштирилган бу суиқасд ишида одамни энг ҳайрон қолдираётган жиҳат бу борада швед расмийларининг ҳеч бир изоҳ бермай, лом-мим демай ўтириши эканини ҳам алоҳида урғулади.\nБиз Абдулазиздан Обидхон қори Назаровнинг шу кундаги аҳволи ҳақида ҳам сўрадик.\n- Умумий суръатда аҳволлари яхшиланиб бораётганини билдирмоқчиман, яъни бу жуда яхши хабар. Лекин, албатта, хавфсизлик жиҳатидан ўзингизга маълум – Туркияда бўлган охирги воқеалар (Абдуллоҳ Бухорий суиқасдини назарда тутмоқда – таҳр.) бу хавфсизлик масаласининг жиддийлигини кўрсатиб қўйди. Деталларга киришишдан бизни айни шу нарса тийиб турибди. Лекин умумий олганда, (қори аканинг аҳволлари) тобора яхшиланиб бораётганини яхшилик хабари сифатида етказмоқчиман, - деди Абдулазиз.\nЭслатиб ўтамиз, Обидхон қори Назаров суиқасдига муносабат ўлароқ ўзбек муҳожирларининг норозилик тадбирлари дунёнинг бир қанча мамлакатларида 2013 йилда ҳам, 2014 йилда ҳам ўтказилганди.


Кузатувчилар фикрича¸ асосан пахтачиликка боғланган Ўзбекистон қишлоқ хўжалиги соҳасини оëққа турғизиш учун қандай яхши бўлмасин¸ битта вазирнинг қурби етмайди.\nЯнги йил байрами ва президентнинг байрам табригига оид лавҳалар кўпайиб кетганиданми, президент Қишлоқ ва сув хўжалиги вазирлигига янги одамни тайинлагани расмий матбуот диққатидан четда қолди. Ҳар қалай Ўзбекистон миллий ахборот агентлиги бу ҳақда хабар қилмади.\nЯнги вазир тайинлангани ҳақидаги хабар ростлигини Озодлик радиосига Қишлоқ ва сув хўжалиги вазирлиги ходимларидан бири тасдиқлади.\nОзодлик: Мен Озодлик радиосидан телефон қилаëтган эдим. Зафар Рўзиев деган одам Қишлоқ ва сув хўжалиги вазири этиб тайинланибди¸ деган хабар келган эди. Шуни билгани телефон қилаëтган эдим.\n- Тўппа-тўғри. Рўзиев Зафар Шаропович.\nОзодлик: Қачон тайинланди?\n- 30 декабрда.\nОзодлик: Шу пайтгача у кишининг ким бўлиб ишлагани ҳақида икки оғиз гапириб бера олмайсизми?\n- У киши олдин бизда Қишлоқ хўжалиги вазирлигининг агротехнология масалалари бўйича муовинлари бўлган. Ундан кейин президент аппаратига давлат маслаҳатчиси ўринбосари бўлиб ўтиб кетганлар.\nОзодлик: Кадрлар масаласи бўйича¸ шундайми?\n- Кадрлар масаласи¸ ташкилий ишлар бўйича. Энди ўша ердан бу ëққа келдилар¸ дейди вазирлик ходими.\nВазирлик ходими янги вазирнинг таржимаи ҳолидан фақат ана шу фактларни келтириш билан чекланди.\n45 ёшдаги Зафар Рўзиев президентнинг кадрлар масаласи бўйича давлат маслаҳатчиси ўринбосари ва вазир муовини лавозимларидан аввал Қашқадарё вилояти¸ Яккабоғ туманида ҳоким бўлиб ишлаган, дейди “Ўзбекдонмаҳсулот” ширкатининг собиқ раиси Олим Отаев.\n- Энди бу вазирлик жуда муҳим¸ жуда оғир вазирлик. Рўзиевни мен олдиндан танир эдим. Қашқадарë вилояти¸ Яккабоғ туманида ишлаган. Яхши инсон. Лекин мени битта нарса қизиқтираяптики¸ бу инсон етарли даражада муаммони ечишга қийналадими¸ деб ўйлайман. Чунки буларнинг ҳаммаси йилма-йил тўпланиб келаëтган муаммолар. Раҳбар бўлгани яхши. Тажрибаси¸ бошқаси келажакда балки яхши натижа берар. Лекин “Шу одам келиб муаммолар ечилди ëки шу одам энди янги йилдан бошлаб муаммоларни ечади” деса¸ бу мутлақо нотўғри бўлади, дейди Ўзбекистон қишлоқ хўжалиги соҳасининг собиқ амалдори.\nЭслатиб ўтиш жоиз¸ собиқ Қишлоқ ва сув хўжалиги вазири Сайфиддин Исмоилов 2009 йилнинг 25 сентябрида Жиззах вилоятига муваққат ҳоким этиб юборилган эди. Вазирлик ходимининг айтишича, ўшандан бери вазир лавозими бўш қолиб келган.\n- Сентябр ойида Жиззах вилояти ҳокими бўлиб ўтиб кетганлар.\nОзодлик: 30 декабргача ким вазир вазифасини бажараëтган эди?\n- Вазир бўлмади. Вазир йўқ эди. Вазир вазифасини бажарувчи ҳам йўқ эди. Просто биринчи ўринбосар ишни бошқариб юрди, дейди вазирлик ходими.\nХўш, Ўзбекистон иқтисоди учун муҳим бўлган соҳа нега икки ой мобайнида, боз устига пахта мавсуми айни авж олган пайтда эгасиз қолди?\nЎзбекистонлик мустақил таҳлилчи Камолиддин Раббимов, Ўзбекистонда аксар соҳалар каби, қишлоқ хўжалиги ҳам ҳокимиятнинг юқори доиралари томонидан бошқарилади ва вазир лавозими, шунчаки, номинал вазифадир, дейди. Қишлоқ ва сув хўжалиги вазири лавозимининг икки ой бўш қолиб келгани ҳам бу фактнинг яна бир тасдиғидир, деб давом этади таҳлилчи.\n- 90-йилларнинг бошидан бошлаб тахминан 2002-2003 йилларгача қишлоқ хўжалигининг асосий куратори республикада Исмоил Жўрабеков эди. Жўрабеков кетганидан кейин кейинги олти-етти йил мобайнида қишлоқ хўжалигининг бош куратори Шавкат Мирзиëев ҳисобланади. Қишлоқ хўжалиги бўйича давлат стратегиясини ишлаб чиқиш ва умуман қишлоқ хўжалиги соҳасидаги планларни бажариш¸ уни назорат қилишнинг ҳаммасини Каримов шахсан Мирзиëевга юклаган ва ундан талаб қилади. Бу шахс¸ албатта янги¸ лекин президент аппаратида ишлабди. Айнан кадрлар соҳасида ишлаган. Демак¸ Каримов бу шахс билан кўп мулоқотда бўлган. Менимча¸ унинг Қашқадарëдаги тажрибаси инобатга олиниб¸ вазир лавозимига тайинланган. Лекин айтиб ўтганимдек¸ бу соҳанинг бош куратори Шавкат Мирзиëев. Вазир унинг айтганини бажаради холос, дейди Камолиддин Раббимов.\nОлим Отаев ҳам бу фикрни тасдиқлар экан, қишлоқ хўжалиги соҳасидаги муаммоларнинг асосий сабаби ҳам ана шунда, дейди.\n- Бу инсонга¸ яхши мутахассисга имконият яратиб бериш кеак. “Қаерга пахта экишни¸ қаерга ғалла экишни¸ бошқасини ўзинг ҳал қиласан” демасдан¸ “Мана бу ерга мана буни экасан. Мана бунча берасан” дейиш билан муаммони ҳеч қачон ечиб бўлмайди. Кадрларни тўплаб бериш керак. Хоҳласанг хоҳламасанг мана бу кадр билан ишлайсан¸ дейиш керак эмас. “Танлагин¸ танлаганингни биз текшириб кўрамиз. Лозим топсак¸ ҳа деб айтамиз. Камчилиги бўлса¸ камчилгини сизга тушунтирамиз” дейиш бошқа. Энди Ўзбекистон шароитида йўқда бу нарсалар, дейди Ўзбекистон қишлоқ хўжалиги соҳасида кўп йиллар ишлаган Олим Отаев.\nКамолиддин Раббимов фикрича, Ўзбекистонда у ёки бу лавозимга даъвогарлик қилаётганлар “белини маҳкам боғлаб туриши” лозим, лекин амалдор бўлиш орзусидаги ҳар бир шахс биринчи навбатда режимга содиқлигини кўрсата билиши керак.\n- Биласизми¸ кадрлар танлашда Каримов жуда қаттиқ ўйланади. Коррупция Ўзбекистонда очиқ-ойдин кўриниб турган масала. Юқори лавозимдаги шахсларни тайинлашда уни моддий пул билан эмас¸ ҳокимиятни ушлаб туриш ва содиқлик критерияси орқали баҳоланади¸ назаримда. Бу ҳокимият учун пул билан белгилангандан кўра қийматлироқ қадрият ҳисобланади. Лекин бу “Пулни четга суриб қўяди. Ресурсларни инобатга олдирмайди” дегани эмас. Ўзбекистон ҳокимияти коррупциялашган. Ҳамма нарса¸ албатта¸ пул билан ўлчанади. Лекин бойлик билан ўлчанадиганидан юқорироқ турадиган қадрият бу содиқлик. Биринчи шахсга содиқлик асосий ролни ўйнайди, дейди мустақил таҳлилчи Камолиддин Раббимов.